Sharif shaharda shonli shukuh | Buxoro yoshlari gazetasi\nБироқ… Бироқ, бизнинг бахтимиз шундаки, улар кўра олмаган Ватан мустақиллигини кўриш, истиқлол неъматларидан баҳраманд бўлиш бизга насиб этди. Ўзбекистон дунёга юз тутди. Халқаро минбарларда Ўзбеклар сўзи янгради.\n“Бетакроримсан, ягонасан, Она Ватаним – Ўзбекистоним!” – бу гўзал ва улуғвор шиор ҳам мамлакатимизнинг 24 йил давомида босиб ўтган ҳаётбахш йўлининг ёрқин ифодасидир. Гарчи, ўтган йиллар, бир қарашда, арзимас бўлиб туюлса-да, эришган ва эришаётган ютуқларимиз салмоғи юз йилликларга тенглашиб бормоқда. Илм-фан, маданият, санъат ва спорт соҳаларида, Ватанимиз сарҳадларини асраш борасида, халқимиз, айниқса, ёшларни ҳар жиҳатдан қўллаб-қувватлаш мақсадида амалга оширилган ишлар кўнгилларда фахр туйғусини уйғотади. Юксалиш ва тараққиёт одимларини кузатиб, енгил тин, қалбда ифтихор билан “Кеча ким эдигу бугун ким бўлдик?!” дея ғурурланиб қўямиз. Халқимиз, ёшу-кексаларнинг шукроналик билан яшаши замирида ана шу теран ҳақиқатни ҳис этиш туйғуси ётибди.\nОртга назар ташлайдиган бўлсак, шу 24 йилнинг ҳар куни давлатимиз мустақиллигини мустаҳкамлашда ҳисса қўша оладиган тенгсиз мезонлар билан бойиди. Тарихнинг олтин зарварақларида муҳрланган мустақиллик миллатимизнинг миллий байрамига айланиб улгурди. Зеро, бугун бу байрамни, унинг йиллари салтанида бўй чўзган амалларни бутун дунёга кўз-кўз қилишга ҳақлимиз. Жорий йилда Ватанимиз, мамлакатимиз истиқлолининг шонли санаси, мустақилликнинг 24 йиллигини баланд руҳ ва кўтаринки кайфият билан кутиб олишда ғоятда муносиб ишлар амалга оширилмоқда.\nБуни биргина ҳар бир тошида минг битта ҳикмат яширинган, азалдан Шарқнинг илм-маърифат маркази ҳисобланган Бухоройи шариф мисолида қарайдиган бўлсак, бугун шариф шаҳар чинакам ривожланиш йўлига чиқди. Унинг қиёфаси йилдан-йилга эмас, кундан-кунга ўзгармоқда. Бир киприк қоқгулик лаҳзада кечагина нураб бораётган деворлар ўрнида ҳайратомуз муҳташам бинолар қад ростлади: замонавий иншоотлар, равон йўллар, илм-маърифат масканлари, бир-бирига туташ боғлар, хиёбонлар ташкил этилди. Қишлоқлари ободлиги шаҳарларга бўйлашади. Айниқса, Президентимиз ташаббуслари билан Бухоронинг Ўзбекистон кўксидаги гўзал бўстон сифатида бутун дунё нигоҳида қайта кўз очгани, нафақат, халқимиз, балки жаҳон аҳли қалбида завқу-шавқ ва ҳайрат уйғотди. Юртбошимиз таъкидлаганларидек, Оллоҳ назари тушган бу хосиятли заминда Мўъжиза яратилди. Бир мўъжизаки, бунёдкорлар, меъморлар, ўз касбининг устазодалари бўлган нақш ўймакорлари, қўйингки, мамлакатимиз халқ хўжалигининг турли соҳа мутахассислари енг шимариб, хайрли ишга киришдилар. Қадимда Бухоронинг узоқ кенгликларини ўраб олган 350-400 километр масофали, кенглиги 12 метр ҳамда баландлиги 8 метрдан иборат “Кампир” девори (“Девори Кампирак”)нинг ҳалигача мавжудлиги археологлар томонидан аниқланиб, каттагина қисми тикланди ва қайта таъмирланди. Шунингдек, Ҳазрати Имом, Саллохона ва Шайх Жалол дарвозаларининг қайта реконструкция қилингани Бухоронинг юртимизнинг чинакам марваридига айланганидан далолат. Бу юксалишлар, албатта, мустақиллигимиз шонли тантанасига муносиб ҳиссадир.\nБири-биридан тенгсиз намунали уй-жойлар, “Камолот” уйлари”, турли корхона ва ташкилот идоралари бинолари шаҳар қиёфасини мислсиз даражада ўзгартириб юборган. Энг, асосийси, ёш оила соҳибларига у йигирма йилга имтиёзли кредит асосида берилган. Давлатимизнинг бундай ғамхўрлигидан ёшлар бениҳоя мамнун. Бундан ташқари, шаҳар ижтимоий инфратузилмасини яхшилаш ва архитектура қиёфасини ўзгартириш мақсадида фавворалар майдони ҳамда истироҳат боғи бунёд этилди. Бухоро шаҳар марказидаги ушбу Абу Али ибн Сино номли маданият ўчоғининг бетакрорлигини кўриб, унда минглаб қурувчи ва меъморлар, халқ усталарининг маҳоратию, бунёдкорлик истеъдодлари акс этганига, халқимизда азалдан янгиликка интилиш, бунёдкорлик фазилати юксак даражада қадрланиб келаётганига амин бўласиз.\nВилоят ҳокимлигининг жорий йил дастурига мувофиқ, халқ хўжалигида иқтисодий ислоҳотларни чуқурлаштириш, ички инфратузилмаларни такомиллаштириш, ижтимоий-иқтисодий ривожланишга эришиш, аҳолининг турмуш фаровонлигини ошириш, янги иш ўринларини яратиш каби аниқ мақсадларга қаратилган тадбирларни амалга оширишга асосий эътибор қаратилмоқда. Вилоятнинг ижтимоий—иқтисодий тараққиётини таъминлаш мақсадида хорижий сармоядорлар жалб этилиб, минглаб ишчи ўринлари ташкил этилмоқда. Саноатчиларимизнинг ижтимоий ишлаб чиқариш самарадорлигини ошириш йўлидаги саъй—ҳаракатлари туфайли ижтимоий—иқтисодий кўрсаткичларимиз ҳам тобора яхшиланиб бораётганлигини алоҳида таъкидлаш ўринли. Чунончи, жорий йилнинг биринчи ярмида Юртбошимиз томонидан белгилаб берилган устивор вазифаларнинг тизимли равишда амалга оширилиши натижасида иқтисодиётнинг барқарор ўсиш суръатларига ҳамда аҳоли турмуш даажасини изчил юксалишига эришилган. Хусусан, вилоятда ялпи ҳудудий маҳсулот ҳажми 3 триллион 691,8 миллиард сўмни ташкил этиб, ўтган йилнинг мос даврига нисбатан 107,2 фоизга ошган. Шунингдек, саноат моллари ишлаб чиқариш 107,5 фоизга, чакана савдо айланмаси 114,2 фоизга, хизматлар кўрсатиш 115,6 фоизга, қишлоқ хўжалик маҳсулотларини етиштириш 106,6 фоизга, ташқи савдо айланмаси ҳажми 132,2 фоизга, импорт ҳажми 185,3 фоизга ўсди. Қилинаётган ҳар бир сайъ-ҳаракат ортида инсон манфаати, унинг фаровон турмуши мужассам. Бу эса саноатчиларимизнинг истиқлолимизнинг 24 йиллигига муносиб армуғонларидир, — дейди Ўзбекистон Республикаси Олий Мажлис Сенати аъзоси, Бухоро вилояти ҳокими Муҳиддин Эсанов.\nТашланаётган дадил одимлар устивор вазифа сифатида белгиланган аҳоли бандлиги даражасини оширишнинг энг муҳим манбааларидан бўлган хизмат кўрсатиш ва сервис соҳаси, касаначилик ва бошқа соҳаларни қўллаб-қувватлаш ҳамда рағбатлантириш ҳам доимий эътиборда. Вилоятда хориж технологияси билан жиҳозланган корхоналар сонининг ортиб бораётгани, хизмат кўрсатиш даражасининг юксалиши бандлик муаммосини ечиш билан бирга экспорт салоҳиятини ҳам оширмоқда. Энг муҳими, хом ашёлар ўлканинг ўзида қайта ишланаётгани янги турдаги маҳсулотларни ишлаб чиқариш имконини бераяптики, натижада замонавий корхоналарда ишлаб чиқарилган ипак ва пахтага, ун маҳсулотлари ва қурилиш материалларига кўплаб хорижий давлатлардан буюртмалар тушаётир. Бу эса айнан, вилоятнинг ўзида хориж корхоналарининг жадал суръатларда фаолият кўрсатиши имконини берди. Германиянинг “Кнауф” компанияси томонидан Когон туманидаги “Кнауф гипс” хорижий корхонаси, Уз-Корея Медикал” қўшма корхонаси шулар жумласидандир. “Бухоро нью текстиль”, “Form inside group” масъулияти чекланган жамиятлари томонидан шу йилнинг беш ойи мобайнида 2 миллион 365 минг АҚШ долларилик ип-калава экспорт қилинди. Бу йил бошида кўзда тутилганидан қарийб 2,7 баробар кўпдир.\nБу, албатта, ички бозоримизни сифатли ҳамда рақобатбардош маҳсулотлар билан тўлдиришга, шунингдек, аҳолини, аввало, ёшларни иш билан таъминлаш ва шу асосда уларнинг фаровонлигини оширишда ҳам аҳамият касб этади.\nҲар бир интилиш, ташаббусда, олдинга қўйилган эзгу қадамларда инсон манфаати, ёшлар тақдири ётади. Зеро, Бухоронинг 1729700 нафар аҳолисининг 486765 нафарини ташкил этадиган ёш авлод бугунги кунда шу ўлканинг ишончи, таянчи, унинг тараққиётини белгиловчи навқирон куч бўлиб турибди.\nБуни айниқса, ўрта махсус касб-ҳунар таълими тизими битирувчилари тимсолида баён этсак, хато бўлмайди. Бугун Бухоро вилоятида 80 та касб-ҳунар коллежи ва 8 та академик лицейлар мавжуд бўлиб, уларни мазкур йилда 26678 нафар йигит-қизлар битирди. 99,1 фоизи билан 11904 та корхона ва ташкилотлари билан уч томонлама шартномалар имзоланган.\n— Мамлакатимизнинг энг катта бойлиги, фақатгина, унинг ер ости фойдали қазилмалари ёки унумдор далалари эмас, балки, ақлли, билимли, ишбилармон, меҳнаткаш ва тадбиркор ёшлари ҳамдир. Касб-ҳунар коллежи битирувчиларини эгаллаган касблари бўйича турғун ишга жойлашишини таъминлаш мақсадида уларнинг ишлаб чиқариш амалиётини сифатли ва мазмунли ўтказишларига ҳам катта эътибор берилмоқда. Коллеж ва корхона, ташкилотлар билан ҳамкорлик шартномалари тузилган. Меҳнат ва аҳолини ижтимоий муҳофаза қилиш бош бошқармаси, “Камолот” ёшлар ижтимоий ҳаракати вилоят Кенгаши ва бошқа ташкилот, идора билан биргаликда мунтазам равишда меҳнат ярмаркалари ташкил этилмоқда. Бу эса ёшларни иш билан таъминлашнинг муҳим шарти. Айтиш жоизки, жорий йилда касб-ҳунар коллежлари битирувчилари учун тижорат банклари томонидан берилган 18,0 миллиард сўм миқдоридаги кредитлар ҳам уларнинг келажаклари пойдеворини мустаҳкамлашда яхшигина сармоя бўлди. Шунингдек, 101 нафар битирувчи 870,2 миллион сўмлик имтиёзли кредитни қўлга киритиб, ўз тадбиркорлик фаолиятини бошлаб юборди, -Бухоро вилоят ўрта махсус касб-ҳунар таълими бошқармаси бошлиғи Ҳамид Қобилов\nДарҳақиқат, замон ўз касбини эгаллайдиган ёшларники бўлиши, шубҳасиз. Замонавий андозалар асосида барпо этилган 700га яқин та спорт заллари, 6 та сузиш ҳавзаси, 670дан ортиқ ахборот-ресурс маркази, 30 та истироҳат ва дам олиш боғлари ва бошқа муассасалар улар хизматида. Ҳеч кимга сир эмаски, вилоятнинг сузиш спортига қизиқувчи ёшлари шу чоққача Бухоро шаҳар марказидаги биргина “Семурғ” спорт мажмуасига қатнар эдилар. Хўш, эндиликда-чи?! 6 та ёпиқ сузиш ҳавзаси улар хизматида. Ёшларнинг ушбу спорт мажмуаларида сузиш маҳоратини эгаллашлари учун барча шарт-шароитлар муҳайё этилган.\nОзод Ватанимизнинг 24 йиллик тўйи нишонланадиган йилда вилоятнинг қайси бир соҳасига қараманг, ўсиш, тараққиётни кузатиш мумкин. Аграр соҳа ходимлари, пахтакорлар ғайрат кўрсатишди. Ғаллакорлар қирмизи донларини юрт хирмонига тўкишган бўлса, чорвадору соҳибкорлар ҳам ўз сўзлари устидан чиқишди. Эл дастурхонининг тўкин, турмушининг фаровон бўлишида ҳисса қўшишди.\nРивожланиш ўз самарасини бергани сари одамларнинг фикри, дунёқараши, Ватанга, меҳнатга, мулкка, моддий-маънавий манфаатдорликка муносабати ҳам тамомила ўзгарди. Мухтасар қилиб айтганда, Бухоро вилоятида амалга оширилаётган ҳар бир интилиш, янгиланишни зилол чашмасига қиёслаш мумкин. Чашмалар йиғилиб, улкан дарёни ҳосил қилганидек, ислоҳотлар жамулжамликда “Бухоро — бунёдкор ва меҳнаткаш ўлка” деган улкан ҳақиқатни намоён этади.\nТупроғи олтиндан-да азиз, табаррук Бухоро қиёфасида бугун янгича жамол мужассам. Кўксида куч-қувват ва бағрикенглик туйғулари жўшиб, кафтида келажак масъулиятини тантилик билан опичлаб бораётган ҳамда истиқлолнинг 24 йиллик шонли тўйини шараф билан қаршилаётган танти ва меҳнаткаш бухороликларни ва унинг бунёдкор ёшларини шукуҳ, кўҳна заминнинг қадим пойдеворларидек мустаҳкамлик асло тарк этмасин, деймиз.\nПредыдущая записьOrzulari ushalgan elСледующая записьMen O`zbekistonni sevaman!


10 декабр 2019, Тошкент вақти: 08:13\nОзодликка Олмалиқ шаҳридаги ресторан олдида "ИИБ зобитининг погони юлиниб, ўзи калтаклангани” акс этган видео келиб тушди. Видеотасвирдаги зобитнинг Олмалиқ шаҳар ИИБсида ишлашини, видеода акс этган воқеанинг жорий йил июнида юз берганини Озодлик аниқлади. Видеода акс этган воқеани прокуратура ўрганаётгани маълум бўлди.\nВидеода акс этган воқеа\n1 минуту 13 секунд давом этадиган видеотасвирда белигача яланғоч бўлиб олган йигитнинг милиция формасидаги шахсга ташлангани акс этган. Погонидан майор эканлиги аниқ кўриниб турган ходимни яна бир ИИБ ходими ва енги калта куйлак кийган йигит оломон орасидан қутқариб, олиб чиқиб кетишга ҳаракат қилади. Тўладан келган милиция майори уни ушлаб олган икки кишининг қўлидан юлқиниб чиқиб, унга ташланмоқчи бўлганларга ҳамла қилади. “Видеога ол башарасини¸ унга майор унвонини ичиб маст бўлиш учун берганми?!" деган овозлар эшитилади. Майорга мушт тушириб, погонини юлиб олган йигит эса, ”Формангни ечиб, сени кетингга ўзим с...ман”, деб бақириб, ҳақорат қилади.\nОзодлик видеода акс этган воқеанинг Тошкент вилоят, Олмалиқ шаҳридаги ресторан олдида жорий йилнинг июнида юз берганини аниқлади. Ўша куни жанжалга гувоҳ бўлганлардан бирининг иддао қилишича¸ милиция ходими ичиб олиб жанжални биринчи бўлиб бошлаган:\n-Ўзи биринчи бошлади. У ëнидаги милиция шериги ва яна иккита қиз билан ресторанда еб-ичиб ўтиришганди. Нимадир бўлди-да, майор кийимидаги семизроғи ўрнидан туриб орқа столда ўтирган йигитга ташланди. У йигитнинг уст кийимни йиртиб ташлади. "Эртага сени подвалда с..ман", деб сўкди. Йигит ответ қайтарди. Кейин бошқалар йигитнинг тарафини олиб милицияга ташланди. Майорнинг ëнидаги йигит, одамлар уриб ташламасин деб, уни ташқарига олиб чиқди . Сиз кўрган видео ўша ташқарида олинган. Жанжал тугаб бўлганди унда.\nВоқеа гувоҳи эканлигини иддао қилаётган йигитнинг бу гапларини расман тасдиқлашнинг имкони бўлмади.\nЎзбекистон Ички ишлар вазирлиги мулозими Озодликнинг бу борадаги саволини диққат билан эшитиб, "кейин аниқлаб, жавоб берамиз", дейиш билан кифояланди.\nУшбу хабар ёзилиши жараёнида видеода акс этган воқеани прокуратура ўрганаётгани маълум бўлди.\nМайор учун тарбиявий соат\nОзодлик билан норасмий тарзда гаплашган Олмалиқ шаҳар ИИБ мулозимига кўра, “жанжал бўлгани оқибатида ИИБ ходимига ҳужум бўлган, жанжал марказида қолган майор шахсий таркиб риоя қилиши керак бўлган одоб-аҳлоқ доирасидан чиққани учун у билан тарбиявий суҳбат ўтказилган”.\nМулозимнинг қўшимча қилишича, ИИБ шахсий таркиб билан ишлаш бўлими жанжал сабаблари ва майорнинг ўша кунги спиртли ичимлик ичгани ҳақидаги шикоятни текширмоқда.\nОлмалиқ шаҳар ИИБ мулозимининг Озодликка норасмий тарзда билдиришича, видеода акс этган жанжал иштирокчилари бир-бирови устидан ҳуқуқ-тартибот органларига ариза билан мурожаат қилмаган.\nВидеокамера назарига тушган милиционерлар\nОлмалиқ шаҳар ИИБсининг бундан олдин ҳам жанжалли видеоси тарқалган эди.\nЎтган йили Олмалиқ шаҳар ИИБ ходимининг қабулига келган кишини қўпол гапириб ҳайдаб чиқаргани акс этган видео тармоқда тарқалиб муҳокамаларга сабаб бўлган эди.\nЖорий йил июлида Каттақўрғонлик аëлни ечинтириб таҳқирлагагани акс этган видеодаги терговчи ва Самарқанд вилоят, Каттақўрғон туман Ички ишлар бўлимининг етти нафар зобити ишдан бўшатилган эди.


Rost24 - «Ўзбекистон темир йўллари» ходимлари: «МАОШЛАР КАМ, ШАРОИТ ЙЎҚ, МАХСУС КИЙИМ ПУЛИ ЎЗ ҲИСОБИМИЗДАН»\n«Ўзбекистон темир йўллари» ходимлари: «МАОШЛАР КАМ, ШАРОИТ ЙЎҚ, МАХСУС КИЙИМ ПУЛИ ЎЗ ҲИСОБИМИЗДАН»\nСайтимизда февраль ойида «19 йил Раматов бошқарган «Ўзбекистон темир йўллари»нинг бадбўй, кир ва чанг босган вагонларидан репортаж» номли материал эълон қилинган эди. Мазкур мақоладан сўнг сайтимизга «Ўзбекистон темир йўллари» ходимларининг ўз раҳбариятидан норози бўлган бир қанча мурожаатлари келиб тушди.\nТемир йўлчилар асосан маошнинг камлиги, ходимлар погонли формаларни ўз маошларига сотиб олишга мажбур эканликларини баён қилишган. Сайтимизга хат йўллаган ходим 18 йилдан буён погонли формасини ўз ҳисобидан сотиб олишини иддао қилади.\nШунингдек, «Ўзбекистон темир йўллари» АЖнинг 2021 йил, 23 февралдаги 61 сонли буйруғи асосида ходимларга овқатланиш учун тўланиши керак бўлган устама нархлар тўланиб берилмаётгани устидан шикоят қилган. Аслида ушбу муаммолар касаба уюшмалари федерацияси ёрдами билан ҳал этилиши керак бўлган муаммолардир. Бироқ, бизга мурожаат қилган «Ўзбекистон темир йўллари» ходимларининг айтишича, касаба уюшмасидан фойда йўқ.\nRost24.uz сайти ходимларининг ушбу мурожаатига жавоб олиш учун «Ўзбекистон темир йўллари» АЖнинг маркетинг ва сервис хизматлари бўйича директори Суннатилла Ҳамидовга мурожаат қилди.\nСуннатилла Ҳамидовнинг айтишича, Тошкент – Қўнғирот, Тошкент – Термиз йўналишдаги 40 йиллик поездлар яқин 3 йил ичида алмаштирилади.\nБундан ташқари «Ўзбекистон темир йўллари» акционерлик жамияти эски поездларнинг барчасидан воз кечмоқчи эмас, уларнинг ички кўринишини яхшилаб таъмирлатиш режалаштирилган.\nТемир йўл ходимларининг кийимлари муаммосига келсак, Суннатилла Ҳамидовнинг таъкидлашича йўл кузатувчиларнинг погонли кийимлари махсус кийим ҳисобланмайди. Шунинг учун уларнинг пули ҳам тўлаб берилмайди.\nМеҳнат кодексига кўра, иш берувчи ходимни ўз ҳисобидан махсус кийимлар билан таъминлаши шарт. Агар Суннатилла Ҳамидовнинг сўзларига ишонилса, йўл кузатувчиларнинг погонли кийимлари махсус кийимлар сирасига кирмаса, ходимлар бу кийимни сотиб олишга ва уни кийишга ҳам мажбур эмас бўлади.\nИнтервьюнинг тўлиқ шаклини қуйида кўришингиз мумкин.\nТег: Темир йўллар Раматов\nВагон кузатувчиларни ойлиги жуда пас талаб катик иложи йоклигидан мажбур ишлашвоти иш йок ойлик бир миллион ишчилар рахбарятан норози рахбарлар кибр га берилган шаройитга келсак умуман йок йоловчи ташиш тизими нотогри ишлиди\nAldavotti xammani qulog'iga bir xil lag'mon osvotti


ИнтерФУТБОЛ :: ЖЧ-2018 саралаш. УЕФА. Статистика ва рақамлар\nЖЧ-2018 саралаш. УЕФА. Статистика ва рақамлар\n Италия термасининг жаҳон ва Европа чемпионатлари саралашидаги 54та ўйиндан иборат мағлубиятсиз серияси барҳам топди. «Скуадро Адзурра» саралаш доирасида сўнгги марта 2006 йили мағлубиятга учраганди.\n «Сантьяго Бернабеу»да «Барселона» ҳимоячиси Жерар Пике мухлислар ҳуштакбозлигига учради. Гап шундаки, у Каталониянинг Испаниядан ажралиб чиқиши тарафдори саналади. Айтганча, олдинроқ Серхио Рамос мухлислардан Пике шаънига ҳуштакбозлик қилмасликларини сўраганди.\n Жанлуижи Буффон Италия термаси сафида 170-учрашувини ўтказди. У 1997 йилдан буён мамлакат бош жамоаси шарафини ҳимоя қилмоқда.\n «Барселона» ярим ҳимоячиси Андрес Иньеста эса Испания миллий жамоасидаги ўйинлари сонини 120тага етказди. «Қизил фурия» таркибида 2006 йили дебют қилган футболчи айни пайт гвардиячилар рўйхатида Икер Касильяс, Серхио Рамос, Хави ва Андони Субисарретадан ортда қолмоқда, холос.\n Хорватия - Косово учрашуви ноқулай об-ҳаво шароити туфайли якунига етмай қолди. Загребдаги «Максимир» стадионида кечган учрашув 27-дақиқада тўхтатилди. Бу вақтда ҳисоб очилмаганди. УЕФА матбуот хизмати ўйин бошқа куни давом эттирилишини маълум қилди. Аниқ муддат ФИФА билан келишган ҳолда белгиланади.\n Украина - Туркия (2:0) ўйинида Андрей Ярмоленко «дубл»га эришди. Қизиғи, 2та голда ҳам ҳакамлар хатоси роль ўйнади. Ярмоленко аввалига «офсайд» ҳолатида гол урган бўлса, кейин Евгений Коноплянка тўпни чизиқ ташқарисидан қайтариб, самарали узатмани амалга оширди.\n Уэльс термасининг 17 ёшли ҳужумчиси Бенжамин Вудберн австрияликларга қарши ўйин (1:0)нинг 69-дақиқасида майдонга тушиб, 74-дақиқада ғалаба голига муалллифлик қилди.\n Германия термаси ярим ҳимоячиси Жошуа Киммих чехияликларга қарши учрашув (2:1)да тўлиқ вақт ҳаракатланди. Эътиборли томони, «Бавария»нинг 22 ёшли вакили бундестим сафидаги охирги 20та ўйиннинг барчасини алмаштиришсиз ўтказди.\n Криштиану Роналду Фаррер ороллари термаси билан ўйинда навбатдаги «хет-трик»ка эришиб, миллий жамоалар тўпурарлари рейтингида Пеледан ўзиб кетди. Бразилиялик афсона ҳисобида 77та гол бор. Роналдуники эса 78тага етди. Умуман, у рейтингнинг 5-ўрнига кўтарилди.


Эгаси йўқ муаммо: имлодаги чалкашликларга ечим керак - Daryo\n14:10, 22.05.2021 53613\nЭгаси йўқ муаммо: имлодаги чалкашликларга ечим керак\nҲар қайси тилда имло луғатларининг турли хатолар, чалкашликлардан холи бўлиши тил фойдаланувчилари ва ўрганувчилар учун ҳам бирдек фойдали ҳисобланади. «Дарё» колумнисти Ориф Толиб бу сафарги чиқишида ўзбек тилининг лотин алифбосида босмадан чиққан имло луғатларидаги чалкашликлар, бир-бирини рад қилувчи ўринлар борасида фикр-мулоҳазаларини баён этди.\nЎзбек тилининг асосий имло қоидалари тасдиқлангач, 1995 йили мактаблар учун қўлланма сифатида имло луғати нашр этилди. Кейинчалик 2013 йили 85 000 дан ортиқ сўзни ўз ичига олган ва ҳозирча ўзбек лотин алифбосидаги энг қамровли имло луғати босмадан чиқди. Икки луғатдаги бир неча ўнлаб сўзлар имлосида фарқ бор. Шу сабабли фойдаланувчилар орасида турли тушунмовчилик ва чалкашликлар пайдо бўлган. 2013 йилги луғат чоп этилганига ҳам саккиз йил бўляпти. Лекин қайси луғатга асосланиш кераклиги ҳақида ҳалигача аниқ кўрсатма йўқ. Хўш, бу масалани ким ҳал қилиб беради? Давлат тилини ривожлантириш департаментими, ЎзРФА Ўзбек тили, адабиёти ва фольклори институтими ёки Алишер Навоий номидаги ўзбек тили ва адабиёти университетими?\nБугун асосан иккита луғатга: 1995 йили “O‘qituvchi” ва 2013 йили “Akademnashr” нашриётида чоп этилган луғатларга кўп мурожаат қилинади. Бироқ бу икки луғатда бир-бирини рад қиладиган ўринлар бор.\nЖумладан, 1995 йилги луғатга sentabr, oktabr шаклида киритилган сўзлар 2013 йилги луғатдан sentyabr, oktyabr кўринишида ўрин олган. Умуман, 2013 йилги луғат кириллча имлони лотинчага ағдариш йўлидан борган. 1995 йилги луғат четдан кирган сўзлардаги “ёлашган” унлиларда ва бошқа сўзларда кўпроқ ўзбекча талаффузга ён босган.\nХўш, бу икки луғатдан қайси биридан фойдаланиш керак? Қуйида икки луғатда турлича ёзилган сўзлардан баъзилари билан танишиш мумкин:\n1995 йилги луғатга кўра ёзилиши\n2013 йилги луғатга кўра ёзилиши\nАйни дамда Миллий ўқув дастури бўйича дарсликлар янгитдан ишланяпти. Бу жараёнда қайси бир луғатдан фойдаланиш масаласи кўндаланг турибди. Шу пайтгача чиққан аксарият дарсликлар 1995 йилги луғатга асосланган. Ўқитувчилар ўн йиллар давомида ўқувчиларга сўзларни sentabr, oktabr, budjet, miniatura, drijor шаклида ёзишни ўргатиб келган. Аммо 1995 йилги луғатдан давомли фойдаланиш ўзини оқламайди. Чунки унда сўз кам. Оддий natyurmort, kompyuter каби сўзлар киритилмаган. Ҳолбуки, ҳозир бу тушунчалар билан ўқувчилар биринчи синфдаёқ танишяпти.Гарчи 2013 йилги луғат русча ва рус тили орқали кирган сўзлардаги ёлашган унлиларни айнан ўгириш йўлидан борган бўлса-да, китоб бошида келтирилган имло қоидаларида sentabr ва aluminiy сўзлари айни шу кўринишда қолган.\nДарсликлар муаллифлари ва бошқа мутахассисларга xilma-xil нега чизиқча билан ёзиладию, xilmaxillik нега қўшиб ёзилади – такрор ва такрор тушунтиришга, луғатга ҳавола беришга тўғри келяпти. “Унда нега ketma-ketlik ҳам қўшиб ёзилмаяпти?” деган саволга “Луғатда шундай” деган чучмал далил кўрсатиляпти, холос.\n1995 йилги луғат ўзбекча талаффузга яқинлаштиришга уринган бўлсада, sentabr, oktabr сўзларини жонли тилга, амалдаги талаффузга мосламаган. Бугун бу сўзларни ўзбек тилли кишилар sentyabr, oktyabr шаклида айтяпти. Тўғри, бундан 50–60 йиллар бурун луғатдагидай талаффуз қилингандир. Лекин тил доимий ўзгаришда. Биз бугун рус тили таъсирида бу сўзларни ёлашган унлилар билан айтадиган бўлдик.\nНашрга тайёрланилаётган дарсликларда кўп сўзли ва нисбатан кейинги нашр бўлгани учун 2013 йилги луғатга асосланиляпти. Бироқ ҳали китоблар чоп этилмасиданоқ муаллифлар, тақризчилар, экспертлар ва амалиётчи ўқитувчилар ўртасида имло масаласида тушунмовчиликлар келиб чиқяпти. Уларга-ку бир амаллаб тушунтирса бўлади. Лекин эртага ўн мингдан ортиқ мактабда дарс бераётган бир неча ўн минглаб ўқитувчиларга, олдин сўзни бошқа шаклда ёзиб ўрганган ўқувчиларга қандай изоҳ бериш мумкин?\nИнтернетни кузатиб кўрдим. Бу масала олдин ҳам кўтарилган экан. Бироқ бирор расмий жавоб ёки кўрсатмага кўзим тушмади. Аслида бу ўқитувчилар ёки таълим соҳасининг муаммоси эмас. Бу луғатшуносликнинг, имлога масъул идораларнинг эгасиз ётган муаммоси.\nБиз кўпинча ёшларнинг саводхонлик даражаси пастлиги ҳақида ёзғирамиз. Бир нарсани унутмаслигимиз керак: савод даражаси тушишига луғатлардаги чалкашликлар ҳам озми, кўпми ҳисса қўшади.\n2013 йилги луғат чиққанига саккиз йил бўляпти. Ҳозирча энг катта, қамровли луғат – шу. Қайси луғатга асосланиш масаласи нега ҳалигача узил-кесил ҳал этилмаган, деган ҳақли савол туғилади. Саволнинг жавоби ҳозирча йўқ.\nОлимлар ва луғат тузувчиларнинг якдил фикрга келмаслиги, ҳар ким ўз қарашини тўғри деб олиши оқибатида тилдан фойдаланувчилар зарар кўряпти. Айниқса, ўқувчилар. Келажак авлод манфаати шахсиятдан устун бўлиши керак. Ҳеч қурса, таълим масаласида.\nЮқоридаги мулоҳазалардан мақсад хато қидириш эмас. Мақсад – шу муаммога ечим излаш, ечим сўраш. Имло масаласида оғзибирчилик ва тўлақонли қатъий қоидалар бўлмас экан, тил ривожи жиддий тўсиққа учрайверади.\nАлифбо ислоҳ қилингач, балки, имло билан боғлиқ мана шу масалалар ҳал этилар. Кенг миқёсда ишлар олиб борилар. Лекин ҳозирча ҳеч бўлмаса юқорида келтирилган чалкашликларни ҳал қилиб олиш керак.\nЕчимини кутаётган савол шу: дарслик ва қўлланмаларда қайси луғатдан фойдаланиш керак? Имло принципидаги чалкашликларда (xilmaxillik, ketma-ketlik каби) қандай йўл тутиш зарур?\nТил масаласига масъул ташкилотлардан бу масалада расмий жавоб кутамиз.\n07:30, 04.05.2022 96613\n02:28 Бугун 3223\n01:59 Бугун 4282\n00:13 Бугун 10491\n00:09 Бугун 7406\n14:16, 21.05.2022 66059\n22:10, 20.05.2022 42462


Бирламчи тиббий-санитария ёрдами аҳолига яқинлаштирилади - Халқ сўзи\nБирламчи тиббий-санитария ёрдами аҳолига яқинлаштирилади\n12:17 25 Апрель 2022 Жамият\n— 2023 йил 1 январдан бошлаб жойлардаги оилавий поликлиника филиаллари негизида оилавий шифокор пунктлари ташкил этилади;\n— оилавий шифокор пунктлари, оилавий поликлиника ва туман (шаҳар) кўп тармоқли марказий поликлиникаларида кундузги стационар иш вақти соат 20:00 га қадар узайтирилади ҳамда уларда ишловчи тиббиёт ходимлари учун 2022 йил 1 июндан бошлаб қўшимча устама ҳақи белгиланади;\n— 2022 йил 1 майдан бошлаб бирламчи тиббий-санитария ёрдами муассасаларидан олис масофада жойлашган маҳаллаларда маҳалла тиббиёт пунктлари ташкил этилади;\n— аҳолининг профилактик тиббий кўриклари, скрининг дастурлар ва патронаж хизмати фақат ССВ томонидан тасдиқланган тартибга мувофиқ ва белгиланган муддатларда амалга оширилади, бошқа ташкилотларнинг ушбу жараёнга аралашувига йўл қўйилмайди;\n— 2022 йил 1 сентябрдан бошлаб шифокорларнинг якка тартибда оилавий шифокорлик фаолиятини юритишга рухсат берилади.\nШунингдек, «Қишлоқ шифокори» дастури такомиллаштирилади:\n— олис ва чекка ҳудудлардаги оилавий шифокор пунктлари ва оилавий поликлиникаларда фаолият юритаётган барча шифокорлар ойлик иш ҳақига қўшимча 2 миллион сўм миқдорида ҳар ойлик устама белгиланади ҳамда уларга ипотека асосида уй-жой сотиб олишда уй-жой қийматининг 50 фоизигача қисми, бироқ базавий ҳисоблаш миқдорининг 500 баробаридан ошмаган миқдорда маҳаллий бюджет маблағлари ҳисобидан қоплаб берилади;\n— олис ва чекка ҳудудларда узлуксиз уч йил ишлаган шифокорлар клиник ординатурага тест синовларисиз қабул қилинади.\n#Бирламчи тиббий-санитария ёрдами\nЎзбекистонда 29 июнь куни ҳам аномал иссиқ сақланиб қолади


Ҳар бир мутасадди вазиятга ота-она кўзи билан қараши керак – Алишер Шодмонов | Qalampir.uz\nҲар бир мутасадди вазиятга ота-она кўзи билан қараши керак – Алишер Шодмонов\nЖамият\t01 Сентябрь 17:05 2986\nАйни кунларда Ўзбекистондамактабларда янги ўқув йилини бошлаш масаласи энг муҳим вазифалардан бири бўлиб турибди. Мактабларда эса ўқув йили бошлангунча ҳал этилиши зарур бўлган ишлар бор.\nСоғлиқни сақлаш вазири Алишер Шодмонов мавжуд вазиятда, энг аввало, мактабларнинг зарур талабларга жавоб бериши ўта муҳим эканлигини таъкидламоқда.\nВазирнинг сўзларига кўра, бу вазиятда қуйидаги омилларни ҳисобга олиш ва уларни ўқув йили бошлангунга қадар бартараф этиш зарур:\n• таълим муассасаларининг баъзилари ичимлик суви билан таъминланмаганлиги;\n• мактаб ошхоналари ҳамда ҳожатхоналарининг санитария-гигиена талабларига тўлиқ жавоб бермаслиги;\n• мактаб хамда мактабгача таълим ташкилотларида хизмат қиладиган ходимларнинг ва ота-оналарнинг хизматдан ташқари вақтларида турли жамоат жойлари (бозор, магазин, автобус, қариндошлар, қўшнилар)да бўлишлари;\n• ушбу ёшдаги болаларни кун давомида мактаб ҳудудида ижтимоий масофани сақлай олишини таъминлаш;\n• болаларда коронавирус кўп ҳолатларда енгил ёки клиник белгиларсиз (симптомларсиз) кечса ҳам, улар ушбу вируснинг асосий тарқатувчиларидан бири бўлишлари ва улар ўз оилаларидаги катталарга, айниқса, хавф остидаги гуруҳлардаги қариндошларига юқтириши ва ахоли ўртасида касалликни купайишига олиб келиши мумкинлигини эътиборга олиш керак.\n“Коронавирус болаларда енгил ўтиши бу эҳтиёткорликни унутиш дегани эмас. Чунки бир қатор мамлакатлардаги ҳолат бунинг аксини кўрсатмоқда. Ҳар биримизнинг фарзандларимиз, набираларимиз бор. Болалар соғлиғи ҳақида гап кетганда, уларнинг ўрнига ўз боламизни қўйиб кўрайлик. Шунинг учун мактабларга бириктирилган 10 минг нафарга яқин тиббиёт ходимларидан, педагоглардан, маҳаллий ҳокимият вакилларидан вазиятга ота ёки она кўзи билан қарашларини сўрардим”, деб таъкидлади Алишер Шодмонов.\nВазирлик янги ўқув йили олдидан барча ота-оналар ва педагоглар бу жараёнга масъулият билан ёндашишларини сўраган.\nМаълумот учун, ҳозирда Ўзбекистонда “COVID-19”га чалинган жами 41 994 нафар бемордан қарийб тўрт минг нафарига яқинини болалар ташкил этмоқда. Бу кўрсаткичнинг аксарият қисми мамлакатда карантин эълон қилинган ҳамда халқ таълими муассасалари фаолият юритмаган даврга тўғри келади.\nЭслатиб ўтамиз, умумий ўрта таълим мактабларида 2020-2021 ўқув йили 14 сентябрдан бошланади. Таълим икки хил: анъанавий ва масофавий шаклда олиб борилади. Ота-оналар фарзандини мактабга юбориш ёки юбормасликни ўзи ҳал қилади.\n22 Ноябрь 14:37 46623\n22 Ноябрь 20:11 37588\n22 Ноябрь 17:55 29837\n23 Ноябрь 17:27 28159\n23 Ноябрь 18:38 23054


Шукрона. “ИМОНДАНДИР – ВАТАННИ СЕВМОҚ !” - Hidoyat.uz\nАсосий саҳифа Мақолалар Шукрона. “ИМОНДАНДИР – ВАТАННИ СЕВМОҚ !”\nБиз, аввало, Аллоҳ таолога шукр қилиб, инсонларга ҳам ташаккур айтишниканда қилмаслигимиз керак. Зеро, Имом Термизий бобомиз ривоят қилган ҳадиси шарифда Жаноб Пайғамбаримиз Расулуллоҳ саллаллоҳу алайҳи васаллам: “Ким инсонларга ташаккур айтмаса, Аллоҳга ҳам шукр қилмайди”, – деганлар.


«Отаси билан ижод қилганимда памперсда юрарди». Сардор Мамадалиев Юсуфхон Нурматовга жавоб қайтарди - ShouBiz.uz\nЯнгиликлар 10:37 | 17.1.22\nХонанда Юсуфхон Нурматовнинг яхши тарбия кўрмаганини таъкидлаган\nХонанда Сардор Мамадалиев Instagram саҳифасида Мусахон Нурматовнинг ўғли, «The Cover Up» лойиҳаси иштирокчиси Юсуфхон Нурматовга жавоб қайтарди.\nЮсуфхон Нурматов бир ярим йил олдин «The Cover Up kids» лойиҳасида иштирокчилардан бирига Сардор Мамадалиевдан миллион баробар зўр одамлар борлигини, қўшиқ куйлашни биладиган болага ушбу хонанданинг кумири бўлиш уятлигини таъкидлаган.\nШундан сўнг Сардор Мадамадалиев Юсуфхон Нурматовнинг отаси Мусахон Нурматов билан анча йилдан бери бирга ижод қилишини айтди. Улар бирга ижодни бошлаган пайти Юсуфхон ҳали ёш бола бўлганини таъкидлади. Хонанданинг сўзларига кўра, Мусахон Нурмaтов ижод билан бўлиб фарзанд тарбиясига вақт ажрата олмаган.\n«Мен ҳақимда фикр билдирган болача устоз санъаткоримиз Мусахон Нурматовнинг фарзанди. Мусахон ака билан ишлаб ижод қилиб юрганимизда бу бола пемперс кийиб юрарди, мана бугун катта бола бўлиб ўз фикрини билдиряпти. Менимча устозимиз ижод билан бўлиб фарзанд тарбиясига вақт ажратмаган шекилли. Майли шу фикрлар учун ҳам Аллоҳ рози бўлсин. Ман бу укахонимизга фақат омад тилайман! Оббо тиниб-тинчимаган одамларей», — дейди хонанда.\nПубликация от SARDOR MAMADALIEV (@sardor_mamadaliyev_official)\nШунингдек, Юсуфхон Нурматов орадан кўп вақт ўтмай Instagram саҳифасида Сардор Мамадалиевга «ответ» қайтарди. У Сардор Мамадалиев озроқ шошганини ёки пиар қилмоқчи бўлганини айтди. Хонанда бу гапларни ёмон ниятда айтмаганини, боланинг ёши Сардор Мамадалиевникидан анча кичик бўлгани учун унга ўзига раво кўрган нарсани маслаҳат берганини таъкидлади. Юсуфхон Нурматов Сардор Мамадалиевни қидирган ва админларига ҳам қўнғироқ қилган. Бироқ ҳеч ким хонандани топиб беролмаган.\n«Ассалому алайкум. Бундан 1 ярим йил олдин ‘The Cover Up kids’ лойиҳасига гапирган гапим жойига энди етиб борди. Лекин ўзим ҳақимда гапирса ҳам майли эди. Озроқ шошиб қўйибди ёки пиар қилмоқчи бўлдими. Мен пиарни унча тушунмайман. Ўзимнинг фикримни айтганман. Гапирган гапим бу менинг фикрим. Унга ҳеч ким хўжайин эмас. «The Cover Up kids» лойиҳасида бир бола чиқди. Ўзини қийнаб тугатгандан кейин мен унга дўстона маслаҳат бердим. У ҳаракатлар Сардор Мамадалиевнинг ўзига ярашса керак лекин ёш болага ярашмайди. Мен ўзимга нимани раво кўрсам, у болага ҳам шуни раво кўриб гапирганман. Мен фикримда қоламан. Буни ўзгартириш ниятим йўқ. Мен Сардор аканинг админига телефон қилдим. Ўзи телефон тутмаскан. Менда ҳам шундай вазият бўлган лекин мен телефон тутаман. Номеримни ёздим. Админи топиб бермади. У билан ким алоқада бўлса ҳаммасига телефон қилиб чиқдим. Ҳеч ким топиб беролмади. Мен Сардор ака билан юзма-юз гаплашиб олмоқчи эдим. Аллоҳ дийдор қилган бўлса, кўришамиз. Бу фикрлар сиз ўйлагандек ёмон эмас. Мен ўша ёш болага ҳақиқатан ҳам ‘Ўзингни қийнама. У куйлаш ёш болага умуман тўғри келмайди’, деганман. Мен ёмон фикр билдирмаганман. Мен тарафдан нотўғри иш бўлса, ўзимдан сўраб олинг. Мен сизларга қўнғироқ қилдим. Сизларни қидирдим лекин тополмадим. Майли Аллоҳ ризқимизга ёзмаган экан. Насиб қилса яхши кунларда кўришайлик», — дейди Юсуфхон Нурматов.\nПубликация от Yusufxon Nurmatov Official (@yusufxon_nurmatov_)\nАввалроқ, Юсуфхон Нурматов акёрликка даъвоси йўқлигини айтганди. У камерадан қўрқмаганлиги сабабли унинг олдида ўзини қандай бўлса шундай кўрсатиб бера олиши сабабли киноларга чақирилишини таъкидлаганди. Хонанданинг сўзларига кўра, актёрлик унинг касби бўлмагани учун бирор топшириқ берилса, бажара олмайди.\nШунингдек, у «Севармидинг айт» қўшиғи қандай яралганини ҳақида гапириб, тарона 11 марта «оранжировка» бўлганини таъкидлаганди. Хонанда ашула яралиши учун 1 ярим йил вақт кетганини айтганди.


Фото: Xiaomi янги смартфони тақдимотида iPhone 8’нинг устидан кулди\n15:50 / 11.09.2017\nXiaomi компаниянинг Mi Mix 2 номи остидаги янги смартфони тақдимотида рақобатчиларининг гаджетлари - Samsung Galaxy S8 ва iPhone 8’ни кўримсиз ҳолда тасвирлади. Тақдимот маросимидан видео YouTube’да жойлаштирилди.\nXiaomi уч гаджетни юзлар кўринишида тасвирлади. Шу билан бирга, уларнинг ҳар бирида соқол ва сочлар дисплейни чекловчи рамкаларни англатади. Шу тариқа, компания Mi Mix 2 бошқа ускуналар билан таққослаганда, каттароқ экранга эга эканини кўрсатмоқчи бўлган. Твиттер фойдаланувчилари эса бу вазиятни Apple устидан кулишга бўлган уриниш сифатида қабул қилишди, сабаби iPhone 8 бу схемада ўз рақобатчиларига қараганда энг ёмон кўринишда тасвирланган.\nАввалроқ 12 сентябрда iPhone 8 билан бирга iPhone X смартфони ҳам тақдим этилиши кутилаётгани хабар берилганди.


Тупроққа нима учун ишлов берилади?.. / dehqon.uz\nТупроққа нима учун ишлов берилади?..\n1. Тупроққа ишлов берадиган қуроллар билан механикавий таъсир этиш унинг физик-механикавий ва химиявий хоссасини ўзгартиради. Структурали тупроқларни ишлашда ўсимликларнинг ўсиши учун қулай шароит яратилади. Бунда тупроқ увоқларининг зич жойлашиши бузилади ва тупроқ юмшайди. Структурасиз тупроқларни ишлашда тупроқ майдаланиб кетади, кесаксалар бўш бўлиб қолади. Аммо нам ва ҳаво кириши учун шароитни бирмунча яхшиланишига қарамасдан, бу тадбирнинг самараси узоққа бормайди.\nТупроқни ишлаш турли ғовакли (нокапилляр ва капиллярлар) ҳажмининг нисбатини бузади: нокапилляр ғоваклик ҳажмини оширади, ҳаво ва сув режими шунга боғлиқ бўлади. Ишлов берилгандан кейин тупроқ юзасида ғовак қатлам ҳосил бўлади, бу намнинг ортиқча буғланишини олдини олади. Ғовак тупроқ тезроқ қизийди, иссиқни яхши сақлайди ва унда микробиологик процесслар жадалроқ боради. Бундай тупроқда микроорганизмлар органик моддаларни актив парчалайди ва уларни ўсимликларга осон ўтадиган ҳолатга айлантиради. Тупроқни тўғри ишлаш системаси унинг унумдорлигини оширади.\nЭкинларни парвариш қилиш даврида далаларда машиналарни (культиваторлар, окучниклар, ўғитлагичлар, пуркагичлар ва ҳ.к.) кўп марта юргизиш тупроқ юқори қаватининг физикавий хоссаларини пасайтиради. Ёзги суғоришлар ва кузда шўр ювиш ҳам тупроқни зичлаштиради. Тупроққа донадор структура бериш ва мўл ҳосил олишга имкон берадиган режимларни яхшилаш учун тупроқни ҳар йили юмшатиш зарур.\n2. Бегона ўтларга қарши кураш. Бегона ўтлар экинлар ҳосилини анча камайтиради. Тупроққа тўғри ишлов билан далани бегона ўтлар уруғи захираларидан ва кўп йиллик бегона ўтларнинг ер ости пояларидан тозалаш мумкин.\n3. Экинлар зараркунандалари ва касалликларига қарши кураш.\nЗауров Э.А., Иброҳимов Ғ.А., Расулов А.А. (1977). Деҳқончилик. Тошкент, “Ўқитувчи” нашриёти.


ЎзА - Пора берганнинг икки юзи қора...\n03.08.2018 09:04 Чоп этиш версияси\nПора берганнинг икки юзи қора...\nГулистон давлат университетининг ёшлар билан ишлаш бўйича проректори, фалсафа фанлари номзоди, Равшанбек Маҳмудов ЎзА мухбири А.Қаюмовга бу йил имтиҳонлар адолатли ва шаффоф ўтишига ишониши, нафснинг қулига айланиб, қинғир йўллардан юришнинг охири вой эканлиги ҳақида ўз мулоҳазаларини сўзлаб берди.\n– Афсуски, ўтган йилларда тест синовлари орқали олий таълим муассасалари бакалавриатига талабаларни қабул қилишда бир қатор камчиликлар бор эди. Бу тест синовларини ўтказиш тартиб-қоидалари, тест синовлари натижаларини эълон қилиш жараёнларида кўпроқ сезилар эди. Бу ҳол кўпчиликнинг, айниқса, ота-оналарнинг тест синовларини ўтказиш жараёнлари билан боғлиқ ҳақли эътирозларига сабаб бўларди. Бу тизим жорий йилдан бошлаб талаб ва таклифлар асосида қайта кўриб чиқилди. Жараёнда адолат ва шаффофликни таъминлаш, фақат муносибларни саралаб олиш борасида жуда катта ишлар қилинди. Буни бугун барчамиз кўриб, асл ҳолатнинг ичида қатнашиб, билиб турибмиз. Бу йил тест синовлари белгиланган талаблар асосида ўтиши таъминланади.\nСоҳага авваллари янгиликларнинг татбиқ этилмагани, замон талабига мос равишда босқичма-босқич такомиллаштириб борилмагани оқибатида тест синовлари билан боғлиқ салбий ҳолатлар юзага келгани рост. Порахўрлик ҳолатлари ҳам учраганидан кўз юмиб бўлмайди.\nПорахўрлик бу жуда ёмон иллат, бу ёмонликларнинг онасидир. Ҳаромдан ҳазар қилмайдиган кимсаларда иймон ҳам, виждон ҳам, орият ҳам бўлмайди. Афсус билан айтиш керакки, айрим кишилар пора олишдан, пора беришдан, бировнинг ҳақини ейишдан сира қўрқмайди. Ҳаромдан топилган пулининг оқибатини, охиратини ўйламай фарзандларига беради ва энг ёмони буни оддий, одатий ҳол деб билади.\nХалқимизда, “Пора олганнинг бир юзи қора, пора берганнинг икки юзи”, деган мақол бор. Демак фақат пора олган кимса эмас, пора берган кимса ҳам икки ҳисса гуноҳкор бўлади. Амалдаги қонунларимизда ҳам ҳар иккаласи жавобгар экани айтилади\nОилада тўғри тарбия кўрган, оқ-қорани англаган фарзанд бундай иллатлардан нафақат узоқ юради, балки унга қарши курашади. Халқимизда ота-она фарзанд учун андоза, деган нақл бор. Ўзлари нафс қулига айланиб қолганларнинг фарзандлари ҳам шу йўлдан бориши эҳтимолдан холи эмас.\n– Суҳбатимиз, назаримда, нафс мавзусига ўтяпти. Нафс, – бу ўзи нима? Унинг ёшлар тарбиясида аҳамияти қай даражада?\n– Ўз нафсини жиловлай олган инсон доно, ақлли ва бахтлидир, дейишади. Инсонга Аллоҳ шундай куч ато этганки, у нафсини жиловлай олиш қудратига эга. Шунга иродаси етмадими, нафс унинг бошини эгишга мажбур қилади. Пастга қарадими, демак унинг нафси бу инсоннинг юзини ерга қаратади, деганидир.\nИнсон, айниқса ёшлар тарбиясида нафс жуда муҳим аҳамият касб этади. Бу ноодатий эмас, балки жуда муҳим ва жуда долзарб мавзу ва буни ҳар бир устоз ҳар сабоқда, ҳар мавзуда ёшларимизга бот-бот тушунтириб бориши, тушунтира билиши лозим ва шарт.\nОдамнинг қорни бир коса овқат, бир тўғрам нон, бир-икки пиёла чойга тўяди. Афсуски, унинг кўзи тўймайди. Нафс инсонни инсонийлигидан айиради, обрў-эътиборини ер билан яксон қилади.\nНафс – уни бошқара олмайдиган инсонлар бошига кўп кулфатлар солади, нафсга берилиш, очкўзлик, шахсий манфаатпарастлик жамиятимизнинг соғлом ҳаётини ичидан емирадиган иллатлардир.\nПайғамбаримиз Муҳаммад саллаллоҳу алайҳи ва саллам: “Ҳамр – яъни ақлни оладиган ҳар бир нарса ёмонликнинг онасидир”, деганлар. Бойлик, пул, маблағ, мансаб инсонга ёқадиган тўғри йўлидан адаштирадиган ўзини тута олмайдиган ақлини оладиган, шоширадиган нарсалардир. Нафсига қул бўлган инсонлар ўз мансабларини, насабларини унутиб. “ёмонликлар онаси”га фарзанд бўлиб қолмоқдалар. Инсон – сўзи хато қилувчи, адашувчи дегани. Лекин олий мавжудот бўлган инсон адашмаслиги, хато қилмаслиги учун унга ақл идрок, фаросат берилган. Ақлига бўйсунмай нафсига қулоқ солган киши хор бўлади.\n– “Ўзбек тилининг изоҳли луғати”да нафсга шундай таъриф берилади: Нафс – арабча сўздан олинган бўлиб, “Ейиш-ичишга, мол-дунёга бўлган эҳтирос. Нафс бандаси – нафсидан бошқани ўйламайдиган. Нафси бузуқ – овқатдан сира қайтмайдиган, нафсини тия олмайдиган кимсаларга нисбатан ишлатилади. Нафси ўлик, иборасининг маъноси – нафсини тия оладиган, ҳар нарсага суқ билан қарайвермайдиганларга нисбатан айтилади. Нафсига ўт тушди – нафси ҳаддан ташқари авж олди, нафси ҳакалак отди. Нафс – шаҳвоний ҳирс маъноларида ҳам келади.\nУзоқ тарихга, миллий қадриятларига эга халқимиз нафс ҳақида фалсафий маъно-мазмунга эга бўлган кўплаб мақоллар яратган. “Кўзинг оғриса, қўлингни тий, дилинг оғриса, тилингни тий, қорнинг оғриса, нафсингни тий”, “Менинг нафсим балодур, ёнган ўтга соладир”, “Нафси ёмон Ҳайитда ўлар” каби мақолларимиз ҳеч бир замон ва маконда эскириб қолмайди. Токи булар халқимизни ўлмас дурдоналаридир. Бу мақоллар ҳеч қачон аҳамиятини йўқотмайди.\n– Ўз навбатида улуғ мутафаккирларимиз баднафслик, порахўрлик каби иллатлар хусусида ҳам кўп яхши фикрларни айтиб, инсонларни огоҳликка, ҳалолликка, покликка чорлаган.\n– Таъкидингиз жуда тўғри ва ўринли. Ҳазрат Абу Райҳон Беруний нафс ҳақда шундай ёзади: “Инсонга энг яқин нарса унинг нафсидир. Шу нафс, энг аввало, ўзига яхшилик қилишга, кейин эса ўзи розилиги билан теварагидаги энг яқинларига яхшилик қилишга интилиши керак. У ташқи кўриниш, ясама шуҳрат, сунъий обрў учун мурувват ва футувват кўрсатмасин”.\nИслом оламининг буюк зотларидан Баҳоуддин Нақшбандий ҳазратлари: “Ҳою ҳавас ва нафс аҳллари тутган ишлар асосининг барчаси залолат (адашув)дан иборатдир” деб ёзиб қолдирган.\nМаҳмуд Замаҳшарий: “Кимки ўз нафси-балоси-ю орзу-ҳаваси домига тушиб қолса, у бешак ўзини ўзи чуқур қаърига ташлагани муқаррар”.\nАҳмад Яссавий ёзадилар: “Нафсим мени йўлдан уриб хор айлади, Термултуриб халойиққа зор айлади...”\nУлуғларимизнинг юқоридаги ҳикматли гапларини барчамиз ҳаётимизнинг шиори қилиб олишимиз керак.\nБугун муносабатлар ўзгарди, яшаш тарзимиз ҳам кундан-кунга яхшиланмоқда. Президентимиз ташаббуси билан барча соҳаларда изчил ислоҳотлар амалга оширилаётир. Биз инсонлар ҳам ўз онгимизни ислоҳ қилишимиз, ўзгаришимиз вақти келмадимикан?\nБугун муҳими, одамлар бефарқ эмас. Давлат раҳбарининг ташаббуслари моҳиятини тушунишга, уларга камарбаста бўлишга ҳаракат қиляпти. Буни жойларда жамоатчилик назоратининг кучаяётганида ҳам кўриш мумкин.\nСўзимиз бошида тилга олганимиз – олий таълим муассасаларига кириш тест синовларини адолатли, холис ва шаффоф ўтказишига ишонамиз. Бунинг учун ёшларимиз келажаги учун ҳар биримиз масъул эканлигимизни унутмасак бўлгани.


Трамп: Эронда олимнинг қатл этилишига Клинтоннинг электрон мактублари сабаб бўлган\n12 декабр 2018, Тошкент вақти: 12:30\nАҚШда Республикачилар партиясидан президентликка номзоди илгари сурилган Дональд Трамп рақиби Ҳиллари Клинтоннинг электрон мактублари ядро соҳасидаги эронлик олимнинг Қўшма Штатларга махфий маълумот бергани учун қатл этилишига туртки бўлган бўлиши мумкинлигини иддао қилди.\n8 август куни Трамп Twitterда “Кўпчилик одам эронликлар АҚШга ёрдам берган олимни Ҳиллари Клинтоннинг хакерлар ошкор қилган электрон мактублари сабаб ўлдиришганини айтмоқда”, деб ёзди.\nТрампни қўлловчи сенатор Том Коттон ҳам 7 август куни қатл этилган Шаҳром Амирийнинг қисмати билан Клинтон АҚШ давлат котиби лавозимида ишлаган пайтида ёзган хатлари ўртасида боғлиқлик бўлиши мумкинлигини айтди.\nКоттон CBS телеканали билан суҳбатда Клинтон хатларида “унинг етакчи маслаҳатчилари бу киши ҳақида ёзишган”, деди. Клинтон мактублари ўтган йилда тергов қилинган, натижада жамоатчиликка ошкор қилинган эди.\nАмирий Эроннинг махфий ядровий дастури тафсилотларидан хабардор бўлган. Олим 2009 йил АҚШга қочиб борган, аммо 2010 йил АҚШ Марказий разведка бошқармаси уни ўғирлаб кетганини, уйига қайтишни исташини айтиб, Эронга қайтиб борган. Аввалига уни Эронда қаҳрамон ўлароқ кутиб олишди. Кейинроқ Амирий одамлар назаридан узоқлашди.\nЎтган йилда эълон қилинган мактубларда Клинтон ёрдамчилари Амирий ҳақида сўз юритишган. Етакчи маслаҳатчи Жейк Салливан 2010 йилнинг 5-июлида Клинтонга қайта йўналтирган хатда Амирий иши тилга олинган. Амирий эса мазкур хат юборилганидан 10 кун ўтиб Эронга қайтган.\nДавлат департаментининг Евросиё энергетикаси бўйича собиқ вакили Ричард Морнингстар юборган хатда “Қўлимизда юридик эмас, балки дипломатик, “психологик” иш турибди. Бизнинг дўстимиз чиқиб кетишига йўл очиб берилиши керак. Одамимиз барибир ҳеч нима қила олмайди. Кетиши лозим бўлса, шундай бўла қолсин”, дейилади.\nСалливан 12 июль куни юборган бошқа бир мактубда Амирийга шама қилинган. Ўша куни эронлик олим Покистин элчихонасининг Эрон ишлари бўлимига бориб, ватанига қайтиб боришига рухсат берилишини сўраган.\n“Афтидан, бу киши жўнаб кетиши ўта узоқ вақт олганидан ранжигани учун Эрон қизиқишлари бўлимига борган”, дейилади Салливан мактубида.\nРеспубликачиларнинг таъкидлашича, фош қилинган мактублар Эрон ҳукумати Амирий АҚШ қарамоғида бўлганини ҳамда америкаликлар уни “дўстимиз” деб билгани ҳақида хабардор бўлишига, олим АҚШ ҳукуматига Эрон сирларини бой берган бўлиши мумкинлигини тахмин қилишига сабаб бўлган.\n7 август куни Эрон расмийси Амирий “давлатнинг олий сирларини душманга ошкор қилгани учун” қатл этилганини билдирди.\nКлинтон кампанияси ҳали бу айбловларга жавоб бергани йўқ. АҚШ давлат департаменти матбуот котиби Элизабет Трудо Амирий иши тафсилотларини муҳокама қилишдан бош тортди.\nШундай бўлса-да, Трудо Эронда инсон ҳуқуқларининг поймол қилиниши ҳақидаги АҚШ хавотирларини такрорлади.\n“Биз Эрондаги инсон ҳуқуқлари аҳволи ҳақидаги хавотирларимизни турли каналлар орқали мунтазам ва оммавий равишда изҳор қилиб келамиз”, деди котиб.


Балиқчилик: гўшти ёқади, нархи чақади – Фарғона ҳақиқати\nBy ferpravda.uz 05.10.2021 05.10.2021\nёки бозорларда савдо тармоқлари фаолияти нега ҳануз йўлга қўйилмаяпти?\nФарғона иқлим шароитида хуштаъм фарел балиқлари етиштирилади, деса кўпчилик ишонмасди. Совуқ об-ҳаво, сув шароитида яхши ривожлангани сабабли иссиқ иқлимда уни етиштириш бирмунча мушкул. Аммо фарғоналик балиқчилар бунинг йўлини топди.\nМарғилон шаҳридаги “MR FISH FARGONA COMPANY” Ўзбекистон –Эрон қўшма корхонасида интенсив усулда фарел балиқлари етиштириш йўлга қўйилди. Бунинг учун махсус кўл, совутиш иншоотлари қурилди.\nЯнги усулнинг ўзига хос жиҳати катта майдон, кўп сув сарф қилмаган ҳолда мўл ва сифатли маҳсулот етиштириш имкониятини бермоқда. Тармоқ хўжалигида экотуризмни ривожлантириш масаласига эътибор қаратилган. Хўжаликда балиқ овлаш, буюртма асосида маҳсулот тайёрлаш, сотиш дўкони ишга туширилди.\n– Фарел балиқлари хуштаъмлиги, инсон соғлиги учун муҳим бўлган фойдали элементларга бойлиги билан ажралиб туради, — дейди корхона раҳбари Муҳаммадали Сотболдиев. – Шу кунга қадар ички бозорга 10 тоннадан ортиқ маҳсулот сотдик. Ҳавзаларимизда балиқ мўл. Ҳозирда маҳсулот етиштириш ҳажми ва сифатини ошириш, экспортга йўналтириш борасида иш олиб бор-япмиз. Витаминларга бой, йилига 20 тоннадан ортиқ балиқ озуқалари ишлаб чиқарадиган лойиҳа ишга туширилса, импорт миқдори камаяди.\nБалиқчилик яхши даромад манбаи ҳисобланади. Бундан уч-тўрт йил аввал вилоятда 10 минг тоннага яқин балиқ етиштирилган бўлса, ўтган йили бу кўрсаткич 35 минг тоннадан ошди.\nБешариқ туманидаги “Сирдарё балиқлари” фермер хўжалигида ҳам ов мавсуми бошланди. Хўжалик балиқчилари 102 гектар кўлда сазан, оқ амур, дўнг пешона балиқларини парваришлади.\n– Мавсумда 500 тонна балиқ етиштирамиз, — дейди фермер Мухторжон Каттахўжаев. – Бу йил кўлларимизни 40 гектарга кенгайтирдик. Парваришлаш, овлаш, сақлаш ва қайта ишлаш учун керакли бўлган янги техникалар харид қилдик. Сув, электр энергия тармоқлари тортилди. Натижада балиқ етиштириш 100 тоннага ошди. Бу йил давомида истеъмолчиларни маҳсулот билан таъминлаш имкониятини беради.\nАйни кунда вилоятда бу йўналишда 476 та фермер хўжалиги фаолият кўрсатиб келмоқда. Улар ихтиёрида 10 минг 960 гектар кўл мавжуд. 2021 йилда ишга туширилган йигирмадан ортиқ янги лойиҳалар, кичик майдонларда интенсив усулда мўл ва сифатли балиқ етиштирилмоқда. Оддий усулда бир гектар ерда ўрта ҳисобда 2 тонна балиқ етиштирилаётган бўлса, интенсив йўл билан ҳосилдорлик салмоғи тўрт ҳиссага кўпаяди. Дастлабки ҳисоб-китобларга кўра, жорий мавсумда аҳоли дастурхонига 45 минг тонна балиқ етказиб берилади.\n– Маҳсулотни қайта ишлаш, сақлаш ва истеъмолчиларга узлуксиз етказиб бериш муҳим масала, — дейди “Фарғона балиқ саноат” МЧЖ директори Хайрулло Дадахонов. – Айни кунда бу йўналишда 4 та қайта ишлаш тармоғи ташкил этилди. Данғара туманида маҳсулот етиштириш, қайта ишлаш, сақлаш ва сотиш логистика маркази фаолиятини йўлга қўйиш борасида иш олиб боряпмиз. Озуқа ишлаб чиқаришнинг янги лойиҳалари ҳаётга татбиқ этиляпти. Бу шу кунга қадар балиқчилар эътирозига сабаб бўлаётган озуқа сифати билан боғлиқ муаммолар ечимида қўл келади.\nҚува туманидаги «Мақсуд ота балиқчилик» фермер хўжалиги аҳоли дастурхонига 160 тонна балиқ етказиб бермоқчи. Бундан ташқари, Хитойдан “Коя” – рангли балиқ уруғи олиб келиб, парваришлашга қўйди. Бу балиқлар чиройли кўриниши, тез ривожланиши билан ажралиб туради, ўртача 2-2,5 кг тош босади. Хўжаликда 40 тонна маҳсулот сақлаш омбори, ем ишлаб чиқариш тармоғи ташкил этилди.\nБир килограмм оқ балиқнинг улгуржи нархи ўрта ҳисобда 14-15 минг сўмга тўғри келади. Аммо бозорда бу маҳсулотни 20-25 минг сўмдан сотиб олиш мумкин. Пишириб сотилган балиқ нархи эса янада қиммат. Етиштириш ва сотиш ўртасида вужудга келаётган нархлар тафовутининг бу қадар номутаносиблигига нима сабаб бўлмоқда?\n– Фермер хўжаликлари етиштирган маҳсулотлар воситачилар орқали истеъмолчиларга етиб бормоқда, — дейди балиқчи фермер Миркомил Қосимов. – Қўлдан-қўлга ўтиб, бозор расталаридан жой олгунча табиий равишда қимматлашиб кетмоқда. Шу боис балиқчилик хўжаликлари учун махсус савдо шохобчалари фаолияти йўлга қўйилса, мақсадга мувофиқ бўларди. Биз бу борада ўз таклифларимизни берганмиз. Қува — Тошлоқ автомобиль йўли бўйида рентабеллиги паст, қумоқ 17 гектар ерда балиқ кўли ва экотуризм йўналишида иш бошламоқчимиз. Бунинг учун имкониятларимиз етарли. Аммо жой ажратиб бериш масаласи ҳануз ҳал этилмаяпти.\nҲар йили аҳолига арзон ва оқсилга бой сифатли маҳсулот етказиб бериш учун бозорлар, аҳоли гавжум жойларда қўшимча савдо тармоқлари фаолиятини йўлга қўйиш масаласи кун тартибига олиб чиқилади, амалда эса ҳеч нарса ўзгармай қолмоқда.\n»Indorama» ўғит ҳам ишлаб чиқаради\nСАЙЛОВГА ТАЙЁРГАРЛИК ЖАРАЁНИ САРҲИСОБИ


Яҳованинг фазилатларини кўпроқ қадрланг | Тадқиқ сони\nТИЛИДА ЎҚИШ аймара албан амхар арабча аргентина имо-ишора арман африкаанс болгар бразилия имо-ишора ваиунаики валяйта венгер венда вьетнам га грек гренланд грузин гуарани дат зулу игбо илоки инглиз индонез исланд испан итальян итальян имо-ишора йоруба каталан квангали кечуа (Аякучо) кечуа (Боливия) кикуйю киньяруанда колумбия имо-ишора корейс коса креол (Гаити) куаньяма кхмер латиш лингала литва луо малагаси малайя мальта мексикан имо-ишора ндебеле ндонга немис непал нзема нидерланд норвег озарбайжон озарбайжон (кирилл ёзувида) оромо пангасинан поляк португал румин рус руунд самар-лейте свати себуан сепеди серб серб (лотин ёзувида) сесото (Лесото) сингал словак словен сранан-тонго суахили тагал таити тай тви тиграй тсвана тсонга турк украин фин француз хилигайнон хитой (путунхуа, анъанавий) хитой (путунхуа, соддалаштирилган) хорват чех чичева швед шона эве эстон эфик япон япон имо-ишора ўзбекча қирғиз қозоқ\nЯҳованинг фазилатларини кўпроқ қадрлашимизга нима ёрдам беради?\nИнсон нима туфайли кўнгли очиқ бўлади?\nЯҳованинг юзхотирчилик қилмаслигига қандай тақлид қила оламиз?\n1. а) Яҳованинг қайси фазилатларини кўриб чиқса бўлади? б) Худонинг фазилатларини ўрганиб чиқиш қанақа фойда келтиради?\nЯҲОВА тўғрисида ўйлаганингизда Унинг қайси фазилатлари эсингизга келади? Кўпчилигимиз Унинг севгиси, адолати, донолиги ва қудрати ҳақида ўйлаймиз. Аммо Яҳованинг яна кўпгина ажойиб фазилатлари бор. Йиллар давомида адабиётларимизда улардан тахминан 40 таси муҳокама қилинган эди. Шахсий ёки оилавий тадқиқда Яҳованинг шахсиятини очиб берадиган маълумотларни топиш қанчалик мароқли бўлишини бир тасаввур қилинг! Бундай тадқиқ бизга қанақа фойда келтириши мумкин? Бу бизни, самовий Отамизнинг фазилатларини кўпроқ қадрлашга ундайди. Натижада Унга яқинлашиш ва тақлид қилиш истагимиз кучаяди (Ёшуа 23:8; Заб. 72:28).\n2. а) Яҳованинг фазилатларини кўпроқ қадрлашимизга нима ёрдам беришини мисол орқали тушунтириб беринг. б) Биз нимани кўриб чиқамиз?\n2 «Қадрлаш» деганда нима назарда тутилади? Ушбу мақолада бу сўз, бирор нарсанинг қадрига етишни англатади. Бу нарсанинг қадр-қиммати эса кундан-кунга ошиб бориши мумкин. Мисол учун, бирорта янги таомни биринчи марта ҳидлаб кўриб, оз-оздан тотиб, мазасини билганимиздан кейингина, унинг қадр-қимматини тушунамиз ва ўзимиз ҳам уни пиширгимиз келади. Шунга ўхшаб, агар Яҳовани таниб-билишда, У ҳақда фикрлашда ва Унга тақлид қилишда давом этсак, Унинг фазилатларини кўпроқ қадрлаймиз (Эфес. 5:1). Бу ва кейинги иккита мақолаларнинг мақсади — Худонинг асосий фазилатларидан кўра камроқ мулоҳаза юритиладиган фазилатларини янада кўпроқ қадрлашга кўмаклашишдир. Ҳар бири ҳақида гап борганда, у нимани англатиши, Яҳова уни қандай намоён этиши ҳамда Яҳовага тақлид қилиб, биз бу фазилатни қандай намоён этишимиз мумкинлигини кўриб чиқамиз.\nЯҲОВА КЎНГЛИ ОЧИҚ ХУДОДИР\n3, 4. а) Сиз кимнингдир кўнгли очиқ эканини қандай тасвирлаб берардингиз? б) Яҳова кўнгли очиқлигига бизни қандай ишонтиряпти?\n3 Келинг, аввал бу фазилатни кўриб чиқайлик. Сиз кимнингдир кўнгли очиқ эканини қандай тасвирлаб берардингиз? Эҳтимол сиз: «У меҳрибон, унинг ёнига бемалол бориб гаплашса бўлади»,— дерсиз. Одамнинг кўнгли очиқ ёки очиқ эмаслигини, унинг нима деяётганидан ҳамда ўзини қандай тутаётганидан, жумладан имо-ишоралари, юз-чеҳраси ва бошқа белгилардан билиб олиш мумкин.\n4 Яҳова кўнгли очиқлигини қандай намоён этяпти? Гарчи У бепоён оламнинг қудратли Парвардигори бўлса-да, ибодатларимизни эшитиб, жавоб беришни хоҳлаётганига бизни ишонтирмоқда (Забур 144:18; Ишаё 30:18, 19 ни ўқинг) *. Биз Худога, хоҳлаган вақтда ва хоҳлаган жойда бемалол мурожаат қила оламиз. Бу учун У бизни урушиб беради, деб қўрқмасак ҳам бўлади (Заб. 64:3; Ёқб. 1:5). Худонинг Каломида Яҳова ҳақида инсонга тушунарли сўзлар билан ёзилганидан, У бизга яқинлашишни истаётганини кўриш мумкин. Мисол учун, сано ижодкори Довуд, Яҳова тўғрисида: Унинг «кўзлари солиҳлардадир» ёки «ўнг қўлинг мени қаттиқ ушлар», деб куйлаган (Заб. 33:16; 62:9, Туркия 1998). Ишаё пайғамбар эса Яҳовани чўпон билан таққослаб: «Қўзиларни қўлларида кўтаради. Уларни кўтариб, бағрига босади»,— деб ёзган (Ишаё 40:11). Бир тасаввур қилинг-а! Яҳова, биз ғамхўр чўпоннинг бағрида ётган қўзичоқ каби Унга яқин бўлишимизни хоҳлар экан. Қандай кўнгли очиқ самовий Отамиз бор-а! Биз бу борада Яҳовага қандай тақлид қилишимиз мумкин?\n5. Оқсоқоллар кўнгли очиқ бўлиши нега шунчалик муҳим?\n5 Яқинда, турли мамлакатларда яшовчи Яҳованинг Шоҳидларидан: «Оқсоқолнинг қайси фазилатини кўпроқ қадрлайсиз?» — деб сўрашган экан. Аксарият қисми: «Кўнгли очиқ бўлишини»,— деб жавоб беришибди. Тўғри, бу фазилатни ҳар бир масиҳий ўзида ривожлантириши лозим, аммо оқсоқоллар учун кўнгли очиқ бўлиш айниқса муҳим (Ишаё 32:1, 2). Бу фазилат нега шунчалик муҳимлигини тушунтириб, бир синглимиз шундай фикр билдирди: «Оқсоқол очиқ кўнгил бўлсагина, биз унинг бошқа фазилатлари ҳам борлигини била оламиз». Сиз бу кузатувнинг мантиқий эканига эътибор бердингизми? Аммо инсон нима туфайли кўнгли очиқ бўлади?\n6. Қанақа инсонни чиндан ҳам кўнгли очиқ деса бўлади?\n6 Ўзгаларга самимий қизиқиш кўрсатган инсонни чиндан ҳам кўнгли очиқ деса бўлади. Агар оқсоқол ғамхўр бўлиб, бошқалардан жонини ҳам аямаса, буни ака-ука ва опа-сингиллари, шу жумладан ёшлар ҳам ҳис қилишади (Марк 10:13–16). Карлос исмли 12 яшар укамиз: «Оқсоқолларнинг Залда кулиб туриши ва меҳрибонлиги менга жуда ёқади»,— деб бўлишди. Шундай экан, оқсоқол ўзини кўнгли очиқ деб айтиши етарли эмас. У буни амалда намоён этиши керак (1 Юҳан. 3:18). Буни қандай қилиши мумкин?\n7. Нега кўкрак карточкасини тақиб юриш кўпинча суҳбат бошланишига сабаб бўлади ва биз бундан қандай сабоқ олишимиз мумкин?\n7 Мана бир мисол. Яқиндагина битта биродаримиз вилоят анжуманидан сўнг кўкрак карточкасини ечмай, самолётда уйига қайтаётган экан. Стюардесса карточкадаги «Худонинг Шоҳлиги келсин!» деган ёзувни кўриб, биродаримизга: «Ҳа, илойим келсин. Бу ҳақда сиз билан гаплашиб олишимиз керак»,— дебди. Кейин улар суҳбатлашишибди ва стюардесса биродаримиз берган журналларни бажонидил олибди. Кўпчилигимиз шу каби воқеаларни бошдан кечирганмиз. Хўш, нега вилоят анжуманида кўкрак карточкасини тақиб юриш кўпинча суҳбат бошланишига сабаб бўлади? Чунки қайсидир маънода, бу билан: «Бемалол ёнимга келаверинг. Қаерга кетаётганимни сўранг»,— дегандай бўламиз. Кўкрак карточкаси, одамларга эътиқодимиз ҳақида айтиб беришни истаётганимизни кўрсатадиган белгидир. Шунга ўхшаб, оқсоқоллар ҳам имондошларига: «Бемалол ёнимга келаверинг»,— дегандай аниқ бир белги кўрсатишлари керак. Бу қанақа белги бўлиши мумкин?\n8. Оқсоқоллар бошқаларга самимий қизиқиш кўрсатишаётгани нимадан кўриниб туради ва бу жамоатга қандай таъсир қилади?\n8 Турли мамлакатларда одатлар ҳар хил бўлиши мумкин, аммо ака-ука ва опа-сингилларимизга самимий кулиб боқсак, қўл сиқишиб очиқ чеҳра ила кутиб олсак ва дўстона сўрашсак, бу уларга бефарқ эмаслигимизни кўрсатувчи белги бўлади. Бу борада ким ташаббус кўрсатиши керак? Исо қолдирган ўрнакка эътибор беринг. Матто баён этишича, шогирдлари билан учрашганда «Исо уларга яқинлашиб» гапирган (Мат. 28:18). Шу сингари, оқсоқоллар ҳам имондошларининг ёнига бориб, гаплашишда ташаббус кўрсатишлари керак. Бу жамоатга қандай таъсир қилади? Ёши 88 га борган бир кашшоф опамиз шундай фикр билдирди: «Йиғилиш Залига кирганимда, оқсоқоллар самимий кулиб, далдали сўзлар айтишганда, мен уларни янада кўпроқ қадрлайман». Бошқа бир опамиз эса, шундай деб бўлишди: «Йиғилишга келганимда оқсоқол мени очиқ чеҳра билан кутиб олса, бу арзимаган нарса бўлиб туюлиши мумкин, аммо мен учун бу катта аҳамиятга эга».\nКЎНГЛИ ОЧИҚ ВА ҲОЗИРУ НОЗИР\n9, 10. а) Яҳова қайси соҳада зўр ўрнак кўрсатяпти? б) Оқсоқоллар ҳозиру нозир эканларини қандай кўрсатишади?\n9 Агар биз бошқаларни тинглашга вақт ажратмасак, ҳеч ким биз билан гаплашгиси келмайди. Яҳова бу соҳада зўр ўрнак кўрсатяпти. «У ҳар биримизга яқиндир» (Ҳавор. 17:27). Оқсоқоллар йиғилиш бошланишидан аввал ва тугаганидан сўнг ака-укаю опа-сингиллари билан суҳбатлашишга вақт ажратиш орқали ҳозиру нозир эканларини кўрсатишади. Бир кашшоф биродаримиз шундай дейди: «Оқсоқол мендан ҳол-аҳвол сўраб, кейин жавобимни тингласа, мен ўзимни керакли ҳис қиламан». Деярли 50 йилдан бери Яҳовага хизмат қилаётган бир опамиз эса шундай фикр билдирди: «Оқсоқоллар йиғилишдан кейин мен билан суҳбатлашишга вақт ажратишганда, улар учун қадрли эканимни сезаман».\n10 Тўғри, масиҳий «чўпонлар» бошқа вазифаларини ҳам бажаришлари лозим. Аммо йиғилиш пайтида, уларнинг асосий эътибори «қўйларда» бўлиши керак.\nЯҲОВА ЮЗХОТИРЧИЛИК ҚИЛМАЙДИ\n11, 12. а) Юзхотирчилик қилмаслик нимани англатади? б) Юзхотирчилик қилмасликда Яҳова бизга қандай ўрнак кўрсатяпти?\n11 Юзхотирчилик қилмаслик, Яҳованинг яна бир бебаҳо фазилатидир. Юзхотирчилик қилмаслик нимани англатади? Бу фазилат холис бўлишни ва тарафкашлик қилмасликни ўз ичига олади. Юзхотирчилик қилмасликнинг иккита қирраси бор: бу одамнинг муносабати ва ҳаракатларида акс этади. Нега иккови ҳам муҳим? Чунки одамнинг муносабати юзхотирчиликдан холи бўлсагина, у барчага бир хил муомала қилишга интилади. Бундай одам, бировнинг ташқи кўриниши ёки моддий аҳволига қараб муомала қилмайди.\n12 Яҳова юзхотирчилик қилмасликда аъло ўрнак кўрсатяпти. Унинг Каломида: «Худо юзхотирчилик қилмас экан» ҳамда «У тарафкашлик қилмайди»,— деб ёзилган (Ҳаворийлар 10:34, 35; Қонунлар 10:17 ни ўқинг) *. Буни, Мусо пайғамбар даврида юзага келган бир вазиятдан кўрса бўлади.\nЗалофходнинг қизлари Яҳованинг юзхотирчилик қилмаслигини қадрлашган (13- ва 14- хатбошларига қаранг)\n13, 14. а) Залофходнинг бешта қизи қандай мушкул аҳволга тушиб қолди? б) Яҳова юзхотирчилик қилмаслигини қандай кўрсатди?\n13 Исроилликлар ваъда қилинган юртга киришларига оз вақт қолганда, беш нафар турмушга чиқмаган опа-сингиллар мушкул аҳволга тушиб қолишди. Гап шундаки, ерни ҳар бир қабилага бўлиб беришганда, уларнинг қабиласига ҳам ер берилиши керак эди (Саҳ. 26:52–55). Лекин уларнинг отаси Залофход вафот этганди. У Манаше қабиласидан эди. Одат бўйича, ер мулки Залофходнинг ўғилларига берилиши керак эди, аммо унинг фақат қизлари бўлган (Саҳ. 26:33). Ерга эгалик қиладиган ўғиллари бўлмагани учун, қабиланинг улуши бошқаларга берилиб, қизлар меросдан маҳрум бўлиши керак эдими?\n14 Бешта опа-сингил Мусонинг олдига бориб, ундан: «Ўғли бўлмагани учун отамизнинг номи уруғи орасидан ўчиб кетиши керакми?» — деб сўрашди. Сўнг: «Бизга ҳам амакиларимиз қатори ерни мулк қилиб беринглар»,— дея илтимос қилишди. Хўш, Мусо уларга: «Қоидада истисно йўқ»,— деб жавоб бердими? Асло. «Мусо уларнинг талабини Эгамизга айтди» (Саҳ. 27:2–5). Яҳова нима деб жавоб берди? «Эгамиз шундай жавоб қайтарди: “Залофходнинг қизлари ҳақ гапни айтишяпти. Уларга албатта амакилари қатори ерни мулк қилиб беринглар. Отасининг улуши қизларига берилсин”». Яҳова бундан ҳам ортиғини қилди. Бу мустаснони У қоидага киритди. Кейин Мусога: «Агар бирор киши вафот этса-ю ўғли бўлмаса, унинг мулки қизига қолсин»,— деб амр берди (Саҳ. 27:6–8; Ёшуа 17:1–6). Ўшандан бери, бундай мушкул аҳволга тушиб қолган барча исроиллик аёлларнинг ҳуқуқи ҳимояланадиган бўлди.\n15. а) Яҳова Ўз халқига ва айниқса ёрдамга муҳтож бўлганларга қандай муомала қилади? б) Яҳова юзхотирчилик қилмаганини кўрсатадиган бошқа воқеаларни ҳам Муқаддас Китобдан келтира оласизми?\n15 Қандай яхши ва юзхотирчиликсиз қарор чиқарилди-я! Ўша бешта опа-сингил ёрдамга муҳтож бўлган пайтда, Яҳова уларга, худди бутун Исроил халқига қилганидек, холисона ва ҳурмат ила муомала қилди (Заб. 67:6). Бу биргина мисол эмас. Муқаддас Китобда бундай кўнгилни кўтарадиган воқеалар кўп. Бундан биз шунга амин бўляпмизки, Яҳова барча хизматчисига юзхотирчиликсиз муомала қилади (1 Шоҳ. 16:1–13; Ҳавор. 10:30–35, 44–48).\nБИЗ ЯҲОВАГА ТАҚЛИД ҚИЛА ОЛАМИЗ\n16. Яҳованинг юзхотирчилик қилмаслигига қандай тақлид қила оламиз?\n16 Яҳованинг юзхотирчилик қилмаслигига қандай тақлид қила оламиз? Эсингизда бўлса, юзхотирчилик қилмасликнинг иккита қирраси бор. Бизнинг муносабатимиз юзхотирчиликдан холи бўлсагина, биз барчага бир хил муомала қиламиз. Тўғри, бошқалар бизни беғараз ва юзхотирчилик қилмайдиган инсон, деб ҳисоблашини хоҳлармиз. Бироқ, шахсий ҳис-туйғуларимизга холисона баҳо бериш осон эмаслигини тан олсангиз керак. Хўш, чиндан ҳам беғараз инсонлигимизни қандай аниқлаб олсак бўлади? Исо ҳам, одамлар у ҳақда қандай фикрда эканини билмоқчи эди ва у яқин дўстларидан: «Одамлар Инсон Ўғлини ким деб ҳисоблашяпти?» — деб сўраган (Мат. 16:13, 14). Бу борада Исодан ўрнак олсак бўладими? Эҳтимол, ростгўйлиги билан ажралиб турадиган бирон дўстингиздан, бошқалар сизни юзхотирчилик қилмайдиган инсон деб ҳисоблашадими, дея сўрарсиз. Агар у бошқаларнинг ирқига, ижтимоий ёки моддий аҳволига қараб муомала қилиш одатингиз борлигини айтса, сиз нима қиласиз? Ҳис-туйғуларингиз ҳақида Яҳовага сидқидилдан ибодат қилинг ва муомалангизни тўғрилашни ҳамда юзхотирчилик қилмасликда Унга кўпроқ тақлид қилишни истаётганингизни айтиб, ёрдам сўранг (Мат. 7:7; Колос. 3:10, 11).\n17. Бошқаларга юзхотирчиликсиз муомала қилаётганимизни қай тарзда кўрсата оламиз?\n17 Жамоатимизда ҳамма ака-укаю опа-сингилларимизга ҳурмат ва меҳр-иноят билан муомала қилсак, Яҳовага тақлид қилишни истаётганимизни намоён этамиз. Масалан, меҳмондўстлик кўрсатмоқчи бўлсак, ака-ука ва опа-сингилларимизни, маданиятига ёки камбағал, етим, бева бўлишига қарамай, уйимизга таклиф қиламиз. (Галатияликларга 2:10; Ёқуб 1:27 ни ўқинг). Бундан ташқари, Шоҳлик ҳақида ваъз қилаётиб, одамларнинг келиб чиқиши қанақа ёки чет элдан келган бўлишидан қатъиназар, хушхабарни улар билан баҳам кўрамиз. Муқаддас Китобга асосланган адабиёт 600 дан зиёд тилларда чоп этилаётгани бизга катта қувонч бахш этади. Бу ҳам юзхотирчилик қилмасликнинг ёрқин мисолидир!\n18. Яҳованинг кўнгли очиқ ва юзхотирчилик қилмаслигини қадрлаётганингизни қандай кўрсата оласиз?\n18 Чиндан ҳам, Яҳова нақадар кўнгли очиқ ва юзхотирчилик қилмайдиган Худо экани ҳақида фикр юритсак, Уни янада кўпроқ қадрлаймиз. Бу бизни, Унинг фазилатларини тўлиқ акс эттиришга ундайди. Унга тақлид қилиш истагимиз эса, имондошларимизга ҳамда биз ваъз қилаётган кишиларга муомала қилганимизда намоён бўлади.\n«Эгамиз Ўзига ёлворганларнинг ёнидадир» (Заб. 144:18). (9- хатбошига қаранг)\n«Эгангиз Худо... тарафкашлик қилмайди» (Қонун. 10:17). (17- хатбошига қаранг)\n^ 4- х.б. Ишаё 30:18, 19: «Шунинг учун Эгам кутмоқда, сизларга шафқат кўрсатай, деб. Мана У қўзғалмоқда, Ўз меҳрини кўрсатай, деб. Ахир, Эгам адолатли Худодир. Унга умид боғлаганлар бахтиёрдир. Эй Қуддусда макон қилган Сион халқи! Сизлар энди йиғламайсизлар. Фарёдингизни эшитиб, Эгам албатта марҳамат кўрсатади. Овозингизни эшитиб, жавоб беради».\n^ 12- х.б. Қонунлар 10:17: «Эгангиз Худо худоларнинг Худосидир, эгаларнинг Эгасидир, буюк қудратли, қўрқинчли Худодир. У тарафкашлик қилмайди, пора олмайди».


Байрут йиғлаяпти, Байрут бақиряпти — Ливанда оммавий норозиликлар давом этмоқда (фотожамланма) — Sof.uz\nБайрут йиғлаяпти, Байрут бақиряпти — Ливанда оммавий норозиликлар давом этмоқда (фотожамланма)\n9.08 11:02 852 Жаҳон\nБайрутда ҳукуматга қарши намойишлар иштирокчилари норозиликларга, ҳукумат биноларига бостириб киришган. Юзлаб қурбонлар ҳақида хабар берилган. Намойишчилар Байрут портида портлашдан кейин ҳукумат истеъфосини талаб қилмоқда. Ливан Бош вазири муддатидан олдин парламент сайловларини ўтказишни таклиф қилди.\nФото: Aziz Tahe / Reuters\nБайрутдаги намойишлар вақтида 728 киши ҳибсга олинди. Бир нафар полиция офицери ҳалок бўлди.\nАввалроқ Ливан армияси намойишчиларни Байрутдаги иқтисодиёт ва энергетика вазирликлари биноларидан ҳайдаб чиқарган эди.\nХабар қилинишича, Ливан пойтахтида ҳукуматга қарши оммавий намойиш пайтида намойишчилар ва ҳуқуқни муҳофаза қилиш органлари ходимлари ўртасида тўқнашувлар юз берган.\nНамойишчилар Ливан Ташқи ишлар вазирлиги биносини эгаллаб олди, аммо кейинчалик улар ҳарбийлар томонидан ҳайдаб чиқарилди.\nХабар қилинганидек, Байрутда ҳукуматга қарши ҳаракатлар кучайган. Намойишлар 4 август куни Байрут портида кучли портлаш юз берганидан кейин авж олди. Мухолифат бунга ҳукумат айбдор деб ҳисоблайди. Бу фақат ўтган йилнинг кузидан бери кўтарилаётган норозилик кайфиятини янада кучайтирди.\nнамойиш Яқин Шарқ Байрутдаги портлаш\n24.10 06:35 1387\n24.10 17:54 689\n22.10 14:26 61 Жаҳон


Эрондаги портлашдан 12 одам ҳалок бўлди\nЭроннинг Моҳобод шаҳрида чоршанба куни содир бўлган портлашдан 12 одам ҳалок бўлди, 75 одам яраланди. Портлаш Эрон-Ироқ уруши бошланганининг 30 йиллиги муносабати билан ҳарбий парад ўтказилаётган пайтда содир этилди.\nҲалок бўлганларнинг аксари парадни кузатаётган ҳарбийлар ва уларнинг аёллари бўлган. Ҳукумат террор ҳужумида мамлакатдаги "аксилинқилобий унсур"ларни айблади.\n- Моҳободдаги мудҳиш ҳужум қурбонлари бўлган бегуноҳ инсонларнинг яқинларига чуқур таъзиямизни изҳор этамиз. Асосан аёллар ва ёш болалар ҳалок бўлган бу ҳужумга четдан дастакланадиган аксилинқилобий унсурлар, АҚШ ва Исроил жосуслари масъулдирлар, - деди Эрон парламенти депутати Маҳди Эсазода.\nМоҳобод шаҳрида яшовчи 190 минг аҳолининг катта қисмини курдлар ва сунний мусулмонлар ташкил этади. Сўнгги йилларда бу ҳудудда Эрон хавфсизлик кучлари ва курд партизан гуруҳлари ўртасида қонли тўқнашувлар рўй бермоқда.


Хитойлик полициячилар ўғрига тўйини охиригача ўтказиб олишга ижозат беришди\n19:34 / 03.03.2017\nХитойнинг жанубидаги Хэйшуй уездида полициячилар мобил телефонларни ўғирлашда гумон қилинган йигитни ҳибсга олиш учун унинг тўйини тўхтатмасликка ва тўй якунланишини кутишга қарор қилдилар. Бу ҳақда South China Morning Post нашри хабар бермоқда.\nКуёвнинг отаси тўйдан олдин унга у келин билан кўчиб ўтиши керак бўлган янги уйни жиҳозлаш учун 140 минг юан (20,3 минг доллар) берган. Бироқ Ван Чэн исмли бу йигит бир ой ичида пулларни бошқа нарсаларга совуриб ташлаган.\nУ отаси берган маблағларни ишлаб топиш учун ишга кирмоқчи бўлган, бироқ унинг омади чопмаган. Шунда йигит жиноятга қўл уришга қарор қилган. Тўйдан бироз олдин у бир дўкондан 20 та Apple ва Samsung смартфонларини ўғирлаб кетган.\nЎтган йил июнда хитойлик полициячилар муваффақиятли "овдан" кейин ҳолдан тойиб ухлаб қолган ўта хавфли ўғрини қўлга олишган. Ўғри Цзинань шаҳридаги пиёдалар кўпригида маҳаллий аҳоли томонидан беҳуш ҳолда топилган. Воқеа жойига етиб келган шифокорлар ва ҳуқуқ-тартибот идоралари ходимлари ўғри иссиқ уриши сабабли ҳушидан кетган деб ўйлашган. Бироқ тез орада у "ноз" уйқудалиги аниқланган. Ўғрининг ёнидан 20 минг юанлик (3 минг доллар) зеб-зийнат солинган пакет чиққан.


АЙРО ТУШМАЙ АСЛО ҚУЧОҚЛАРИНГДАН... - UzTV New York, Inc.\nАЙРО ТУШМАЙ АСЛО ҚУЧОҚЛАРИНГДАН…\n09/13/2016 | Filed under: CULTURE,SOCIETY,UZ TV NEWS | Posted by: admin\nЎтган асрнинг 90 йилларида ўрта мактабни битириш арафасида эдик. Тарих, адабиёт дарсларида, матбуотда бизга нотаниш Фитрат, Боту, Элбек, Чўлпон, Мунаввар қори, Беҳбудий, Усмон Носир, Отажон Ҳошим деган номлар тез-тез тилга олина бошлади. Биз бир оз довдираш ҳолатига тушдик. Сабаби куни кеча шўро сиёсати кўкларга кўтарилган, шу сиёсат манфаатларидан келиб чиқиб ёзилган дарсликларни ўқиб ўрганган эдик-да. Турли слётлар, анжуманларда, танловларда ўзимиз бориб кўрмаган, фақат хариталарда кўрсата оладиган “бепоён” юртни ватаним деяётган ёшлар эдик. Секин-аста биз “қўрбоши”, “халқ душмани” деб “билганимиз” аслида миллат учун, ватан учун жон тиккан ҳақиқий юрт ўғлонлари эканлигини англай бошладик.\n1991 йилнинг 1 сентябри Ўзбекистон фуқаролари сингари мен учун унутилмас кун бўлиб қолди. Оиламизда қўшалоқ байрамни нишонладик. Шу санада мен Муқимий номидаги Қўқон Давлат педагогика институти ўзбек тили ва адабиёти факультетига ўқишга қабул қилиндим. Биринчи курсда “Ўзбек адабиёти тарихи” фанидан дарслар бошланди. Аҳмад Яссавий, Рабғузий, Хўжаназар Ҳувайдо, Сўфи Оллоёр ижоди билан биринчи марта танишдик. Мустақилликнинг дастлабки йиллариданоқ миллий ва маданий меросга алоҳида эътибор қаратилди. Республикамиз Президенти И.Каримов томонидан 1991 йилни Алишер Навоий йили деб эълон қилиниши ва шу йилнинг 1 октябрида Миллий боғда Алишер Навоийнинг муҳташам ҳайкалининг қад ростлаши кейинги 25 йиллик ҳаётимизда жуда катта аҳамият касб этди. Миллатни якдил қилди. Давлатимиз раҳбари буюк аждодимиз ёнида туриб халқимизга шундай мурожаат қилган эди: “Улуғ бобокалонимиз сиймоси олдида, келинглар бир биримизга сўз берайлик: озодлик ва истиқлол йўлида, бу эзгу ниятларни ҳаётимизга амалий татбиқ этишда бир жон, бир тан бўлайлик! Ҳеч қачон танлаган йўлимиздан қайтмайлик!”. Шуни эътироф этиш керакки, бу пурмаъно фикрлар яна 100 йилдан кейин ҳам ўз аҳамиятини асло йўқотмайди.\nВатаннинг остонадан бошланишини, Ватан ободлиги кўнгиллар ободлиги билан уйғун эканлигини, Ватан ва миллат учун фидойи бўлиб яшаш энг олий бахт эканлигини чуқур ҳис қила бошлаган эдим у кезлар.\nЧўлпон асарларини ўқиб, йиғлаганман. “Кишан кийма, бўйин эгма, Ки сен ҳам ҳур туғулғонсен!” дея ҳайқирган шоирнинг қисматига ачинганман. Эрк ва озодликни тараннум этиш муқаррар ўлимга олиб борар эди шўро тузуми йиллари. Кейинчалик, Шавкат Раҳмонда ўқидим: “Қачон тиз чўковдик, ҳамон иззамиз”. Ҳайрият, юртда буюк Юртбоши раҳнамолигида мустақиллик шабадалари эса бошлади. Катта машаққатлар, йўқотишлар эвазига миллатнинг қадди тикланди. Руҳи сарбаланд бўлди. Дарёлар асл ўзанига қайта бошлади.\nТаҳсилни тамомлаб, иш фаолиятимни шу даргоҳнинг ўзбек адабиёти кафедрасида бошладим. Илмий изланишлар олиб бориш ниятида Тошкентга отландим. Номзодлик ишим учун Қўқон хони Умархон Амирийнинг адабий фаолияти мавзусини танладим. Собиқ шўро тузуми йилларида Амирийнинг хатто номини ҳам тилга олиб бўлмас, унинг яшаган даври ва муҳити ҳақида гапириш ўтмишни қўмсаш саналар эди. Эсимда, шоир Усмон Носирнинг “Яна шеъримга” номли сонетида “Саҳарда қон тупурсам майли, Мен – Мажнунман, шеърим сен – Лайли” каби мисралар бор эди. Шоир шу мисралар учун ҳам қатағон қилинган экан. Сабаби, “совет шоири қон тупурмаслиги керак!”.\n2007 йилда номзодлик ишим якунига етди. Илмий ишимнинг методолик асосини Республикамиз раҳбарининг маънавий мерос ҳақидаги фикр-тавсиялари ташкил этди. Диссертациямни муваффақиятли ҳимоя қилиб, филология фанлари номзоди илмий даражасига, 2011 йилда эса доцент илмий унвонига эга бўлдим. Ўзбекистон заминида ҳар бир сидқидилдан қилинган меҳнат беиз кетмаслигига, эътироф ва эътиборга лойиқ топилишига шахсан иқрор бўлдим. Ўзбекистон Халқ шоири Сирожиддин Саййиднинг:\nЭгаси бор юртнинг – эртаси бордир,\nдея ёзган сатрлари менинг ҳам кўнглимдан кечган эди.\nМана 20 йилдан буён талабаларга “Ўзбек адабиёти тарихи”, “Ҳозирги адабий жараён ва адабий танқид” фанларидан сабоқ бериб келмоқдаман. Менда таққослаш имконияти бор. Кечаги шўро тузумининг сўнгги талвасаларига ҳам гувоҳ бўлган бўлсам, озод диёрнинг обод кунларига, мусаффо тонгларига, осойишта тунларига, асрларга татигулик қутлуғ 25 йилидаги бетакрор ўзгаришларга шоҳидман. Биргина адабиёт соҳасидаги ўзгаришларга тўхталсак. Истиқлол биринчи навбатда ижодкорга сўз ва фикр эркинлигини берди. Бадиий ижод билан кўнгил одамлари шуғулланмоқда. Бугунда яратилаётган асарлар жаҳон адабиёти намуналари билан бўйлаша оладиган савияда. Кеча Абдулла Қодирийнинг “Ўтган кунлар” асари Германияда “Тошкентлик севишганлар” номи билан машҳур бўлган бўлса, бугун бутун ер юзи Эркин Аъзам, Улуғбек Ҳамдам, Исажон Султон каби ўзбек адибларнинг асарларини мароқ билан мутолаа қилмоқдалар.\nАдабий таълим ҳам илғор педагогик технологиялар асосида юқори савияда ўтказилиб келинмоқда. Ҳар бир дарсда шу азиз диёрнинг бахтиёр фарзандлари билан тинчликнинг қадри, яратилган имкониятларнинг шукронаси ҳақида суҳбатлашамиз. Зукко, дунёқараши кенг, мустақил фикрига эга ёшларни кўриб, келажагимизнинг янада порлоқ бўлишига ишонаман.\nВатан, айланайин тупроқларингдан,\nБоғда гул, тоғдаги гиёҳларингдан.\nБоқсанг нур ёғилар нигоҳларингдан,\nАйро тушмай асло қучоқларингдан.\nҚўқон Давлат педагогика институти доценти,


«Бошидан ўтказган билади». Шавкат Мирзиёев тадбиркорларнинг муаммолари ҳақида – Газета.uz\nПрезидент видеоселектор йиғилишида тадбиркорлар билан очиқ мулоқот учун мурожаатларни қабул қилиш муддати 10 августгача узайтирилганини маълум қилди. Шу боис, учрашув келгуси ҳафта ўтказилиши айтилди. «Ким тизимдаги муаммони билади? Бошидан ўтказган билади», — деди у. Мутасаддиларга ҳеч бир мурожаатни ўз ҳолига ташлаб қўймаслик бўйича топшириқ берилди.\nLotinchada 4 август 2021, 11:40 Сиёсат\n3 август куни бўлиб ўтаётган видеоселектор йиғилишида Шавкат Мирзиёев келгуси ҳафтада бизнес вакиллари билан «очиқ мулоқот» ўтказишини маълум қилди. Бу ҳақда «Газета.uz» мухбири хабар берди.\n«Ким тизимдаги муаммоларни билади? Бошидан ўтказган билади. Банк нима қилаяпти, солиқ нима қилаяпти… Мен уларни таклифини тинглашни хоҳлайман. Улар нимани хоҳлаяпти, уларни фаолиятига нима тўсқинлик қилаяпти? Шу саволларга жавоб топсак, уларни ҳал қилсак, ана шундагина одамларни рози қила оламиз», — деди Шавкат Мирзиёев.\nБугунги кунга қадар республика Штабига тадбиркорлардан 10 мингдан ортиқ таклиф ва мулоҳазалар келиб тушди:\nТошкент шаҳридан — 1150 та\nТошкент вилояти — 950 та\nҚашқадарё — 930 та\nСурхондарё — 920 та\nСамарқанд — 900 та\nАндижон — 880 та\nНаманган — 850 та\nФарғона — 820 та\nБухоро — 740 та\nХоразм — 680 та\nЖиззах — 560 та\nСирдарё — 470 та\nНавоий — 345 та\nҚорақалпоғистондан — 420 та\nУларда кўтарилган масалаларнинг 8 мингдан ортиғи ёки 86 фоизи шахсий масалаларга оид бўлиб (кредит ва субсиядия ажратиш, бўш биноларни ижарага олиш, инфратузилмага уланиш, солиқ қарздорлиги, хусусий мулк ҳимояси), ҳозирги кунгача уларнинг ярми жойларда ҳал этилди.\nҚорақалпоғистон — 41 фоиз, Андижон — 32 фоиз, Бухорода — 36 фоиз, Жиззахда — 36 фоиз, Қашқадарё — 34 фоиз, Навоий — 33 фоиз, Наманган — 33 фоиз, Самарқанд — 32 фоиз, Сурхондарё — 41 фоиз, Сирдарё — 37 фоиз, Тошкент — 32 фоиз, Фарғона — 39 фоиз, Хоразм — 35 фоиз ва Тошкент шаҳрида — 21 фоиз мурожаатлар ҳал қилинган.\n«Шундай бўлсада, «Колл марказлар»га кунига 1 мингтагача мурожаат келиб тушмоқда. Шу сабабли, тадбиркорларни қийнаётган масалалар бўйича қамровни янада кенгайтириш мақсадида, мурожаатларни қабул қилиш 10 августга қадар давом этади», — деди президент.\nШунингдек, 31 та вазирлик ва идора раҳбарлари ўринбосарлари ҳокимлар билан бирга, мурожаатларни тезкорлик билан ҳал этишга шахсан масъул бўлиши таъкидланди.\n«Ҳеч бир мурожаат ўз ҳолига ташлаб қўйилмаслиги, Бош вазир виртуал қабулхонасида электрон рўйхатга олиниши ва назорат қилиниши керак», — деди давлат раҳбари.\nАввалроқ, давлат раҳбарининг матбуот котиби Шерзод Асадов мурожаат кўплиги боис уларни қабул қилиш муддати 5 августгача узайтирилишини маълум қилган эди.\n#тадбиркорлар билан мулоқот


СЎХ ТУМАНИДА ЯНГИ “РУШНОИЙ” НИМСТАНЦИЯСИ ФОЙДАЛАНИШГА ТОПШИРИЛДИ\nМаълумки, бугун Сўх туманида Республика ҳукумати ва бевосита Президентимизнинг эътибори ва ташаббуси туфайли ҳудудни иқтисодий-ижтимоий ривожлантириш, аҳолига муносиб турмуш шароитини яратиб бериш бўйича амалий ишлар бажарилмоқда. Айниқса, тумандаги электр энергияси таъминоти билан боғлиқ муаммо ва камчиликлар босқичма-босқич ҳал этилиб, аҳолининг соҳа ходимларидан миннатдорлиги ошаётгани эътиборга молик.\nХусусан, олиб борилган кенг қамровли ишлар натижасида куни кеча Сўх туманида электр энергияси етказиб берувчи яна битта – янги “Рушноий” нимстанцияси қурилиб, фойдаланишга топширилди. Айни пайтда янги 35/10 кВли нимстанциянинг улаш-созлаш ишлари охирига етказилиб, 3-сектор таркибига кирувчи “Қизилқиёқ” МФЙ аҳолиси учун бу унутилмас тарихий воқеага айланди.\nШу ўринда қайд этиш жоизки, жорий йилда Сўх тумани электр энергия истеъмолчилари таъминотини яхшилаш мақсадида 110/35/10 кВли “Девайрон” нимстанциясида 16 000 кВли Т-2 куч трансформатори ишга туширилиб, кучланиш берилди. 110/35/10 кВли “Тул” нимстанциясида 10 000 кВли Т-1 куч трансформатори ҳамда электр қурилмалари макаммал таъмирдан чиқарилди. Шунингдек, туман ҳудудидаги “Ғазнов”, “Сўх”, “Шарқобод” нимстанцияларида ҳам таъмирлаш ва демонтаж ишлари олиб борилиб, аҳолига электр энергияси таъминотида қўшимча қулайликлар яратилди.\nНимстанция фойдаланишга топширилиши муносабати билан ўтказилган тақдимот маросимида маҳалла нуронийлари, вилоят соҳа вакиллари ва туман ЭТК ишчи-ходимлари қатнашди.\nТадбирда иштирок этган туман ҳокими Сайидбаҳром Сайидмўсаев бугунги кунда Президентимиз раҳнамолигида туман миқёсида асрга татигулик ишлар олиб борилаётгани, хусусан, ҳудудда биргина электр энергияси таъминотини яхшилаш мақсадида амалга оширилаётган ислоҳотлар ҳақида гапириб, ҳудуд аҳлини ушбу шодиёна билан табриклади.\nҲақиқатан ҳам, бугун мамлакатимизда пандемияга қарши кураш кетаётган бир пайтда, туманимизда Юртбошимизнинг ғамхўрликлари туфайли эътироф этишга арзигулик ишлар амалга оширилмоқда. Мисол учун, бизнинг маҳалламизда мавжуд трансформаторларнинг маънан эскирганлиги ва паст кучланишда бўлганлиги сабаб шу кунга қадар туман миқёсида электр энергияси таъминотида қатор муаммолар юзага келган. Энергетикларимиз саъй-ҳаракати туфайли иккинчи сектор ҳудудидаги Сариканда маҳалласининг бир қисми, Қизилқиёқ, Шарқобод, Ҳушёр, Себзор, Қақир маҳаллалари ўзларининг нимстанцияларига эга бўлишди. Мен бутун учиничи сектор аҳолиси номидан муҳтарам Президентимиз, қолаверса соҳа заҳматкашларига бунинг учун ўзимнинг миннатдорлигимни билдирмоқчиман, – деди тадбирда сўз олган отахон Тўйчибой Сафархўжаев.\nКарантин талабларига тўла риоя этган ҳолда янги нимстанциянинг фойдаланишга топширилиши маросими кузатув биносига ўрнатилган замонавий чироқнинг порлаши билан бошланди. Туман электр таъминоти корхоналари ишчилари томонидан берилган старт барча иштирокчиларнинг кўнглига байрамона кайфият улашди десак, муболаға бўлмайди.\nМаълумот ўрнида: айни кунгача туманда электр энергияси таъминотини яхшилаш учун давлат ҳисобидан 3 миллиард 528 миллион сўм маблағ сарфланди. Янги нимстанциянинг фойдаланишга топширилиши билан қўшимча 16 000 кВА қувват яратилиб, 15 000 нафардан зиёд истеъмолчининг электр энергиясига бўлган талаби қондирилди.\nДарҳақиқат, янги “Рушноий” нимстанцияси маҳаллий аҳолига ҳақиқий рушнолик бағишлаб, уларнинг нурли манзиллар сари илдам одимлашига хизмат қилишига ишонамиз.


"Уруш кўприклари ёниб кетар, аммо ўтмиш кўприги ёнмас экан..." - zarnews.uz\n1926 йилда Жомбой туманининг Тўққизбой қишлоғида туғилган Ҳасан Ортиқов уруш хотираларини шундай эслади.\n- "Бу кунларни эслашни истамасдим, болам! Майли, шунча йўлдан ҳол-аҳвол сўраб келибсан айтиб бераман.\nКечагидек ёдимда. 1944 йилнинг январи эди. Маҳалламиздан 25 нафар тенгдошимни урушга олиб кетишди. Улар орасида мен ҳам бор эдим. Жанубий Қозоғистоннинг пиёдалар полкига бориб қўшилдик. Буларнинг бариси тунда амалга ошириларди. У ерда чамаси 10-15 кун қолиб, ҳарбий тайёргарликдан ўтдик.\nБир неча кун ичида Германиянинг Одер дарёси қирғоқларига жойлашдик. Эшитилаётган ўқ овози ҳаммани даҳшатга соларди. Қор қалинлигидан юришга қийналардик. Душман томондаги вазиятни аниқлаш, зарур ҳолларда муҳим маълумотларни етказиш учун ҳар биримизга алоҳида қалтис топшириқлар бериларди.\nГерманиядаги вазият жуда оғир эди. Душман нафақат қуруқлик, балки денгиздаги устунликни ҳам қўлга киритишни режалаштирганди. Биз кечалари кўприк қурардик. У ердан тирик қайтишнинг иложи йўқ. Чунки кўприкнинг битиши билан душман томонга пиёда қўшинлари ўтар чоғида кўприкни яна бомбардимон қилишарди. Қанчадан-қанча сафдошларим дарёга чўкиб кетган. Бир неча кунлаб оч қолардик.\nНиҳоят дарёдан ўтдик. Берлинга қараб ҳужум бошланди. Душман томондан ўқ ёмғири ёғиларди. Ўқларнинг бири чап елкамга келиб қадалди. Унинг зарбидан чап томонга бурилдим. Ҳушимни йўқотаёздим. Шу пайт томоғимга нимадир теккандек бўлди...\nҚанча вақт ўтганини эслолмайман. Госпиталда даволаниб чиқдим. Яна урушга қўшилдим. Бироқ бу сафар нафас олишга қийналардим. Ҳаракатларим суст. Ортда қолганни эса ўлим кутарди!\n1951 йилда Ўзбекистонга қайтиб келган Ҳасан бобо чорвачилик фермаларида, қишлоқ хўжалиги омборларида ишлади.\nБу кунларнинг ҳар дақиқасига шукрона айтаман, - дейди Ҳасан бобо. - Бошимизга тушган машаққатли ҳаёт олдида бугунги кун мисоли жаннат. Юртимиздаги ободлик, тўкинчиликни қанчадан-қанча тенгдошларимиз орзу қилган. Ҳар йили сиҳатгоҳларда дам оламиз. Шифокорлар тез-тез келиб хабар олишади.\nТуманда Ҳасан Ортиқов билан бирга Иккинчи жаҳон уруши фахрийси - ғазиралик Fани Тожиев ҳам алоҳида эътибор, эъзозда. Отахон ҳам урушдан қайтгач юрт учун ҳалол меҳнат қилди. Турмуш ўртоғи билан икки ўғил, икки қизни тарбиялаб, вояга етказди, элга қўшди. Бугун 10 невара, 40 чевара ардоғида умргузаронлик қилмоқда. Катта ўғли Анорбой Fаниев ички ишлар тизимида фаолият юритиб, пенсияга чиқди. Ботир Fаниев эса тадбиркорлик билан машғул.\nОтахонлар билан хайрлашар эканмиз, мустақиллик, тинчлик ва осойишталик халқимизнинг бебаҳо бойлиги экани, унинг қадрига етиш зарурлигини таъкидладилар, юртимизга тинчлик-омонлик тилаб, дуога қўл очдилар.


Аллоҳ субҳанаҳу ва таоло бандаларига ўта мехрибондир, шунинг учун бандаларини унга қайтишларидан ҳеч қачон ноумид қилмайди. Ояти каримасида айтадики: “Агар тавба қилсалар, намозни тўкис адо этсалар ва закотни берсалар, йўлларига қўйиб юборинглар. Албатта, Аллоҳ мағфиратли ва раҳмли зотдир”.\nАллоҳ таоло тавба эшигини бандаларига доимо очиб қўйган, ҳеч қачон беркитмайди. Шунинг Расулуллоҳ соллаллоҳу алайҳи васалламнинг ходимлари Анас ибн Молик розияллоҳу анҳу ривоят қилган ҳадиси шарифда, Расулуллоҳ соллаллоҳу алайҳи васаллам: “Аллоҳ таоло бандасининг тавбасидан, сизлардан бирингиз саҳрода йўқотиб қўйган туясини топиб олган одамнинг хурсандчилигидан ҳам кўпроқ хурсанд бўлади” деганлар.\nЯъни, сиз саҳрода туянгизни устига озиқ-овқат, кийим-кечак, қўйингки тирик қолиш учун керак бўладиган бор нарсаларингизни юклаб кетаётганингизда сал бепарвочилик оқибатида туянгизни йўқотиб қўйдингиз. Қарамаган жойингиз, изламаган ерингиз қолмади. Хориб толиб турган вақтингизда тўсатдан қаршингизда туянгиз кўринди, сизнинг хурсандчилигингиз қандай бўлади?! Шубҳасиз таърифлаб бўлмайдиган даражада хурсанд бўласиз, чунки ҳалок бўлишингиз аниқ бўлиб турган вақтда, нажот кемасини топиб олдингиз. Аллоҳ ҳам бандасини тавбасидан шундай ва бунданда кўпроқ хурсанд бўлади. Шунинг учун юқоридаги ояти каримада очиқ-ойдин қилиб, “агар кофирлар Аллоҳнинг динига ва Расулига бўлган душманчиликларидан қайтсалар, намозни қоим қилсалар ва закот берсалар йўлларига қўйиб юборинглар уларни ҳур ҳолда тарк этинглар” деб, бандалари тавба қилсалар кечиришини айтиб марҳамат қиляпти.\nБу ерда 3та шартни кўрамиз:\n1 – Тавба ва Иймонга қайтиш ...\n2 – Намозни қоим қилиш.\n3 – Закотни бериш.\nБу уччала шартни тенгамалга ошириш лозим бўлади. Чунки куфрдан тавба қилиш иймоннинг таркибига кирмоқдир. Иймоннинг таркибига кириш “Аллоҳдан ўзга илоҳ йўқлигига ва Муҳаммад алайҳиссалом унинг Пайғамбари эканликларига” гувоҳлик беришни кейин намоз ўқишни кейин Закот беришни кейин рўза тутишни кейин йўлига қодир бўлган киши ҳаж қилиши керак бўлади. Агар исломнинг беш арконига қарасанг мусулмон баъзи арконни қилади бошқасини қилмайди. Тирикчилигидан бошқа нарсаси бўлмаган фақир мусулмондан закот ва ҳаж соқит бўлади. Сурункали касали бор мусулмондан рўза ҳам соқит бўлади. Натижада Шаҳодат калимаси билан Намоз қолади. Намоз рукни ҳеч қачон, фақирликда ҳам, бойликда ҳам, соғликда ҳам ва касалликда ҳам соқит бўлмайди. Чунки намоз мусулмон билан ғойри муслимни ўртасини ажратувчидир. У диннинг устунидир шунинг учун кунда беш маротаба такрорланади. Касал одам қудрати еткан холатида ўқийди. Тураолмаса ўтириб, ўтираолмаса ётиб ўқийди.\nБеш вақт ўқийдиган намозимиз ислом арконларини ўз ичига олишини биламизми?\n- Ҳар-бир намозда لا اله الا الله محمد رسول الله шаҳодат калимасини такрорлаймиз.\n- ҳар-бир намозда закот бор, закот – молдан бир қисмини фақирларга беришдир. Мол ишлаш орқали топилади, ишлаш учун вақт керак, намозга ишлаб пул топиб закот беришинг мумкин бўлган вақтдан сарфланади. Бу сарфлаган вақтингда пул топиб закот беришинг мумкин эди, шунинг учун намоз ўқишинг молингдан бир қисмини Аллоҳ учун бергандек бўлади. Намоз ҳудди вақтнинг закоти кабидир. Тиркчилик қилиб мол тўплашимиз учун вақтга муҳтож бўламиз, шунинг учун намозда закот бор.\n- ҳар-бир намозда рўза бор, рўзада саҳар вақтидан шомгача еб-ичиш ва аёли билан яқинлик қилишдан сақланилади. Намозда ҳам шундай. Намоз ўқиш асносида таом еёлмайсан, бу ҳудди еб-ичишдан рўза тутишга ўхшайди. Намоз асносида аёлга яқинлик қилолмайсан, аёлинг билан ҳеч қандай алоқа қилолмайсан, аёлинг ҳам сен билан бирор нарса қилолмайди. Билки сен намозда бундан ҳам кўпроқ нарсалардан сақланишинг керак бўлади, ноўрин ҳаракат қилиш ва гапришлар асло мумкин эмас.\n- энди ҳаж арконига келадиган бўлсак, намоз ўқиганингизда Байтуллоҳга юзланишингиз керак бўлади ва айнан қиблани топасан. Шундай экан ўзингни Каъбанинг олдида, Байтуллоҳда тургандек ҳис қиласан, бу туйғуни бир кунда беш марта хис қиласан.\nШундай қилиб, Намозда ислом арконларини ҳаммасини жамлайсиз, шунинг учун “Намоз диннинг устунидир” дейилади.\nМуҳаммад Мутаваллий Шаъровий роҳимаҳуллоҳнинг “Тавба” китобларидан эркин таржима.\n“Эшон Бобохон” жомеъ масжиди имом ноиби: Абдураҳимов Муҳаммадий.\n Тавба сураси 5-оят.\n Имом Бухорий ривоят қилганлар. (8/84)\nMore in this category: « Қандай қилсак, амаллар дуруст ва гўзал бўлади?\tҚариндошларидан алоқани узган одам жаннатга кирмайди »


Мустақиллик йилларида юртимизда изчил амалга оширилаётган ислоҳотлар туфайли бошқа соҳалар қатори қишлоқ хўжалигида ҳам улкан ўзгаришлар кузатилаяпти. Бунинг самараси нафақат мазкур тармоқда қўлга киритилаётган улкан муваффақиятларда, балки турмушимиз тобора фаровонлашиб бораётганида ҳам ёрқин ифодасини топаётир. Зеро, республикамизда етиштирилган ноз-неъматлар халқимиз эҳтиёжини қондириши баробарида, экспорт қилинаётгани, айниқса, диққатга сазовор.\nПрезидентимиз мамлакатимизни 2015 йилда ижтимоий-иқтисодий ривожлантириш якунлари ва 2016 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамасининг кенгайтирилган мажлисидаги маърузасида таъкидлаганидек, 2015 йилда Ўзбекистон БМТнинг Озиқ-овқат ва қишлоқ хўжалиги ташкилотига аъзо давлатлар орасида озиқ-овқат хавфсизлигини таъминлаш бўйича Мингйиллик ривожланиш мақсадларига эришгани учун бериладиган мукофотига сазовор бўлган 14 та давлатдан бири сифатида эътироф этилди. Бу улкан саъй-ҳаракатлар натижасидир.\nДарҳақиқат, Ўзбекистонда амалга оширилаётган иқтисодий ислоҳотлар, ўзига хос тараққиёт йўлини жаҳон ҳамжамияти ўрганишга интилмоқда. Бу барчамиз учун жуда қувонарли ҳол, албатта.\nЯқин ўтмишда, аниқроғи, ўтган асрнинг 90-йилларида бугунги дориламон кунларни тасаввур қилиш жуда мушкул эди. Чунки ўша пайтларда мамлакатимизга, асосан, пахта хом ашёси етказиб берувчи республика сифатида қаралар, дон ҳамда дон маҳсулотларининг катта қисми четдан келтирилар эди. Шу боис юртимиз мустақиллигининг дастлабки йилларида озиқ-овқат хавфсизлигини таъминлашга жиддий эътибор қаратилди. Ўша пайтлардаёқ мазкур масаланинг ечимига тезкор киришилиб, бошоқли дон экинларининг янги навларини яратиш, мўл ва сифатли ҳосил етиштириш, уларни сақлашни ташкил этишга алоҳида аҳамият берилди. Жумладан, ҳукуматимизнинг 1996 йил 4 ноябрдаги қарорига мувофиқ, буғдой экинларининг мавсумийлиги ҳисобга олинган ҳолда, донли экинлар захирасини яратиш ҳамда сақлаш, унинг ишончлилиги ва барқарорлигини таъминлаш, дон қабул қилиш ҳамда уни қайта ишлаш корхоналарида давлат ресурсларидан белгиланган мақсадда оқилона фойдаланиш, шунингдек, исрофгарчилик ва йўқотишларнинг олдини олиш устидан назоратни амалга ошириш мақсадида Вазирлар Маҳкамаси ҳузурида Давлат дон инспекцияси ташкил этилди. Унинг таркибига 13 та ҳудудий инспекция, Марказий лаборатория ҳамда Нукус, Андижон, Қарши ва Самарқанд шаҳарларидаги минтақавий лабораториялар -киритилган.\nИнспекция фаолиятини такомиллаштириш мақсадида муайян ишлар рўёбга чиқарилаётир. Хусусан, 2008 — 2010 йиллар мобайнида Жиззах, Гулистон, Шўрчи, Бухоро, Навоий, Фарғона ҳамда Урганч шаҳарларида давлат дон инспекциясининг марказий лабораторияси филиаллари фаолияти йўлга қўйилди.\nЎз вақтида кўрилган бундай чора-тадбирлар туфайли бугун биз дончиликни ривожлантириш бўйича ўзига хос тажрибага, нафақат ғалла етиштириш, балки бу бебаҳо неъматни сақлаш ва қайта ишлаш бўйича ҳам катта имкониятга эга бўлдик.\nҲозирги пайтда инспекция таркибидаги ҳудудий бўлинмалар ҳамда барча лаборатория етарли даражада замонавий ускуналар билан жиҳозланган. Бу дон ва дон маҳсулотлари сифат кўрсаткичларини аниқлаш, синовдан ўтказиш ишлари тезкорлиги ҳамда ҳаққонийлигини таъминлашда қўл келаяпти.\nУшбу филиаллар хорижнинг илғор ускуналарига эгалиги туфайли дон корхоналари ва фермер хўжаликларига хизмат кўрсатиш сифати янада яхшиланди. Мисол учун, биргина ўтган йилнинг ўзида тизимдаги лаборатория ҳамда филиаллар ускуналарини модернизациялашга 140 млн. сўм миқдорида маблағ йўналтирилган бўлса, жорий йилнинг олти ойида ушбу мақсадларга қарийб 60 млн. сўм сарфланди.\nТаъкидлаш керакки, аҳолини сифатли маҳсулотлар билан таъминлаш ва экспорт-импорт операциялари учун дон ҳамда дон маҳсулотларини ўрнатилган тартибда назоратдан ўтказиш инспекция зиммасидаги асосий вазифалардан саналади. Шундан келиб чиқиб, бу масалага мутахассислар жиддий аҳамият беришмоқда. Бунинг амалий тасдиғини инспекция томонидан назорат қилинган дон ҳажми ўтган йилда 1997 йилдаги 815 минг тоннадан 2,3 млн. тоннага етказилгани мисолида ҳам кўриш мумкин.\nСоҳага замонавий иш услуби ва илғор ускуналарнинг изчил татбиқ этилиши муваффақият гаровидир. Шу маънода, инспекция лабораторияларининг муттасил янгиланаётгани маҳсулотларни сифатли сақлаш устидан назорат қилиш, шунингдек, дон етиштириш ҳамда сақлашдаги йўқотишларнинг олдини олишда қўл келмоқда. Бунга мисол сифатида Марказий лабораториямизнинг Бухоро ва Навоий вилоятларидаги филиаллари ҳамда Андижон минтақавий лабораториясини келтириш мумкин. Чунки уларда модернизациялаш тадбирлари ўтказилгач, истеъмол ва уруғлик учун мўлжалланган ғаллани текшириш сифати ҳамда аниқлиги янада яхшиланди. Жумладан, мазкур вилоятларда бу йилги буғдой ҳосилининг нонбоплик хусусияти ўрганилганда, бир қатор истиқболли буғдой навлари 5 балли шкалада 3 баллдан 4 баллгача баҳоланди.\nБу шуниси билан аҳамиятлики, нонбоплик хусусияти 3-4 баллга баҳоланган буғдойдан тайёрланган ноннинг сифати яхши бўлади. Шу мезон билан ўлчанганда, бугунги кунда республикамизда етиштирилаётган буғдойнинг ўртача баҳоси 3,5 баллни ташкил этаётгани қувонарлидир. Ваҳолонки, ўтган асрнинг 90-йилларида мазкур кўрсаткич атиги 1,5 балл эди, холос. Эндиликда ўзимизнинг донимиздан 30 дан ортиқ хилдаги нон ҳамда нон маҳсулотлари, 10 дан зиёд турдаги макарон маҳсулотлари тайёрланиб, халқимиз дастурхонига етказиб берилмоқда.\nКўрсатилаётган хизматлар тури ва ҳажмини ошириш, қолаверса, тадбиркорлару истеъмолчиларга янада қулайлик яратиш мақсадида Марказий лаборатория ҳамда Нукус минтақавий лабораторияси қошида Сертификатлаштириш идораси фаолияти йўлга қўйилган. Шу кунларда бундай тузилма Андижон инспекцияси қошида ишга туширилиш арафасида турган бўлса, келгусида Самарқанд ва Қашқадарё вилоятларида ҳам ташкил этилади.\nАлбатта, ҳар қандай соҳа ривожи малакали кадрларга бевосита боғлиқ. Шундан келиб чиқиб, тизимда кадрлар тайёрлаш масаласига ҳам катта масъулият билан ёндашилаяпти. Жумладан, инспекцияда кадрлар захирасини шакллантириш, шунингдек, фаолият юритаётган мутахассислар малакасини юксалтириш юзасидан бир қатор ишлар амалга оширилаяпти. Бунинг учун олий таълим муассасалари билан мустаҳкам ҳамкорлик ўрнатилиб, ёш мутахассислар орасидан танлаб олинган йигит-қизлар кадрлар захирасига киритилмоқда. Қолаверса, инспекция мутахассислари “Ўзстандарт” агентлиги қошидаги илмий-тадқиқот институти, ахборот-коммуникация технологиялари йўналишидаги олий ўқув юртлари ҳамда “Ўзархив” қўмитаси ўқув марказларида мунтазам равишда малака ошириб боришади.\nДавлат дон инспекцияси жамоаси юртимизда амалга оширилаётган ислоҳотларга ҳамоҳанг тарзда, қишлоқ хўжалиги соҳасига хизмат кўрсатиш сифатини янада яхшилаш орқали иқтисодиётимиз ривожи, мамлакатимиз тараққиёти учун муносиб ҳисса қўшишга интилаверади.\nМазкур рукндаги бошқа мақолалар: « Дориламон кунлар шукуҳи\tФидойи меҳнат эътирофи »


Mунажжимлар Башорати 2018 - БУГУН-Эртага...\nMунажжимлар Башорати 2018 ЙИЛ – ИТ ЙИЛИ САДОҚАТЛИ ИНСОНЛАРГА ОМАД ВА БАХТ ОЛИБ КЕЛМОҚДА.\n2018 йил кабиса йили эмас, у Ернинг сариқ ити ҳомийлиги остида ўтади. Ит тинчликсевар ҳайвон, шунинг учун бахтимизга табиий офатлар, техноген ҳалокатлар кўринмаяпти. Бизни бахт, эзгулик ва қатор бунёдкор ишлар кутмоцда. Ит ҳаётига ўхшаш ёлғизлик,ўзгаларга қарамлик каби ҳолатлар 2018 йилда бўлмайди!\nИт йилида сизни нималар кутмоқда\nМучал бўйича ит йили кириб келмоқда, шунинг учун олам осуда ва осойишта бўлади. Бу барча нарсада намоён бўлади: сиёсатда,иқтисодда,молия- да, шахсий ҳаётда ва ҳагго табиатда ҳам.\nБироқ янги йилда омадни кўпроқ ўзингизга жалб қилиш учун 2018 йилнинг характерли хусусиятларини би- либ,унга тараддуд кўришингиз керак. Итнинг фели оддий эмас. Ахир унинг тақдирига ҳалоллик, жасурлик, самимийлик ва ўжарлик билан олдига қўйилган мақсадига эришиш йўли ёзилган.\nШун- дай экан бирон янги нарсани ўйлаб топганингизда эътиборли бўлинг. Кутилмаган ҳолатларга тайёр туринг, улардан энди қочиб қутулдим деганингизда, яна кўнгилсизликка дуч келиш эҳтимоли бор.\nҲозирдан келаётган йилнинг ҳаракат режаси- ни тузинг ва унга қатъий амал қилинг. Яхши ният билан бошлаган ишларингиз муваффақият қозонади. Шарти шуки, ғоянгиз бошқалар таъси- ри остида қолмасин. Ёдда тутинг: ит садоцатли, самимий бўлса-да, у ғоятда мағрур.\nMунажжимлар Башорати-Мухаббат, дўстлик ва оила\nИт — шинамлик ва қулайликни яхши кўра- диган оилавий жонзот, аммо у уйда жим ўтира олмайди, жуда қам фаол, мулоқот қилишни яхши кўради. Янги муҳитда чиқишиб кетадиган одамлар 2018 йилда яиги танишлар топадилар, алоқа ўрната оладилар ва дўстларини авайлайдилар.\nТортинчоқ одамлар барча гумонларини четга ташлаб, олам би- лан алоқа қилишни бошласин. Янги йил ўз қо- биғига ўралиб, уйида таниш-дўстларсиз ўтирмоқчи бўлганларнинг умидини пучга чиқаради. Дўстлар топиш осон ва оддий, бундан ақлли одамлар тез фойдалана олишади.\nКасбий соҳадаги доирани кен- гайтиринг ва соқа бўйича мулоқотларни кўпайти- ринг, бу янги имкониятлар эшнгини очади.\nҚа! Ёлғизлар учун 2018 йилда ўз жуфти қало- лини топиш эҳтимоли катта. Агар иш тўйгача бор- маса-да, пайдо бўлган алоқалар мустаҳкам бўлади ва у узоқ йиллар давомида барқарор қолади.\nФарзандлар Mунажжимлар Башорати 2018\n2018 йилда фарзандли бўлишни бетоқатлик билан кутаётган оилаларнинг умиди ҳосил бўли- ши мумкин. Қувонинг! Интиқлик билан кутилган ҳомиладорлик ва эсон-омон туғуруқлар тоғлар ор- тида эмас. Болалар сизнинг ёнингизга шошил- моқдалар! Бу йил туғилган гўдаклар ниҳоятда иқтидорли, ақлли, саботли, қатьиятли ва меҳри-\nбон бўладилар. Улардан таниқли муҳандислар, врачлар, олим ва педагоглар, ҳақиқий ижодкорлар чиқади.\nКатта ёшли болалар ота-оналарини хафа қил- майдилар. Уларга кўпроқ эътибор беринг, ҳатто уларнинг фарзандлари бўлса ҳам бўш вақтин- гизни уларга бағишланг. Ёрдам беринг, ҳамма иш- ларида қўллаб туринг, дуо қилинг!\nMунажжимлар Башорати Саломатлик Ит саломатлиги мустаҳкамлиги билан ажра- либ туради. Чунки доим фаол ҳаёт кечиради, кўпроқ тоза ҳавода бўлади. Бундай ҳаёт тарзи- дан 2018 йилда ўзининг саломатлигини тиклаб, соғлом бўлишни истаганлар ибрат олишлари ке- рак.\nДам олиш кунлари табиат қўйнига чиқинг, дўстларингиз билан уйдан ташқарида кўпроқ му- лоқот қилинг. Ёш ва бардам бўлганларга доимий югуриш билан шуғулланишни маслаҳат берамиз.\nШарқнинг анъанавий ва ноанъанавий тиббий во- ситаларидан фойдалансангиз, олдингизга қўйган мақсадларингизга эришишингизга ёрдам беради.\nMунажжимлар Башорати Иш, тадбиркорлик ва мансаб Анчадан бери иш жойини ўзгартирмоқчи бўл- ганларга бу йил шундай имконият туғилади. Улар ҳатто у ҳақида орзу ҳам қилиб кўрмаган ишларини топадилар! Фақат битта шарти бор,\n2018 йил ян- варидан янги машғулот топиш ва янги иш ўрни- ни қидиришга тушиш, интернет тармоғига резюмени жойлаштириш, уни дўстлар ва танишларга юбориш, суҳбатларга боришни бошлаб юбориш керак.\nБўлғуси раҳбар билан учрашганда сиз ўзингизни сабрли, ишончли, самимий, эҳтиёткор инсон эканингизни, муҳими, очкўз эмаслигингизни кўрсатинг.\nУнутманг, тадбиркорлик сўз ва иш уйғунлигига асосланади. Мажбуриятингизга тўлиқ амал қи- линг.\nҲар бир ишда эзгуликка таянинг, ҳеч кимни норизо қилманг, ҳатто рақобатчиларингизни ҳам. Саховат ишларига эътибор қаратинг, бу муваф- фақиятлар калити ҳисобланади.\nMунажжимлар Башорати Хафсизлик Агар қарор чиқариш зарур бўлса, жаҳл устида эмас, чуқур ўйланган режа асосида чиқаринг. Қай- тараман, келаётган ит йили шошма-шошарлик ва ҳовлиқишларни ёқтирмайди, у тезкор ва чаққон, аммо тентак эмас. Дарвоқе, тезкор тўғри жавоб қайтариш ҳаётнинг барча соҳаларида хавфсизлик ва омад гаровидир.\nЎз ҳаётингизга яхши танимаган, самимий бўл- маган одамларни киритманг ва ундан ҳам ёмо- ни, яқин алоқа қилманг. Оилали жуфтликлар бу йил уларнинг уйларига доим келиб турадиганларга эътиборли бўлишлари керак. Янги дўстлар, хиз- матчилар, ишчилар оила даромадига бош суқиши ҳам мустасно эмас. Ернинг сариқ ити содда эмас, у сизни кўп марталаб сабрингизни текшириб кўради, кутилмаган воқеалар билан тўқнаштиради.\nТаомлар, аниқроғи столдаги хавфсизлик ҳақида. Итлар ширинликларни ёқтиришмайди, ажабланар- лиси ёғли нарсаларни ҳам. Айтиб ўтилган маҳсу- лотлар жиддий муаммога сабаб бўлипш мумкин.\nМуҳими, келаётган йилнинг биз таъкидлаган талаб ва қоидаларидан қўрқманг. Ҳар бир ишда сабрли бўлинг.\nMунажжимлар Башорати қайси буржда туғулгансиз.\nMунажжимлар Башорати Қўй (21 март – 20 апрель)\nMунажжимлар Башорати Бузоқ (21 апрель – 20 май)\nMунажжимлар Башорати Эгизаклар (21 май- 21 июнь)\nMунажжимлар Башорати Қисқичбақа (22 июнь – 22 июль)\nMунажжимлар Башорати Арслон (23 июль – 23 август)\nMунажжимлар Башорати Сунбула (24 август – 23 сентябрь)\nMунажжимлар Башорати Тарозу (24 сентябрь – 23 октябрь)\nMунажжимлар Башорати Чаён (24 октябрь – 22 ноябрь)\nMунажжимлар Башорати Ўқотар (23 ноябрь – 21 декабр)\nMунажжимлар Башорати Тоғ эчкиси (22 декабрь – 20 январь)\nMунажжимлар Башорати Қовға (21 январь – 20 февраль)\nMунажжимлар Башорати Балиқ (21 февраль – 20 март)